|  |  |
| --- | --- |
|  |  |

**POROČILO O DEJAVNOSTIH IN UČINKIH PREPREČEVANJA**

**DELA IN ZAPOSLOVANJA NA ČRNO**

**2017**

Ljubljana, junij 2018

**KAZALO**

[UVOD 4](#_Toc518906401)

[URESNIČITEV PRIPOROČIL IZ POROČILA KOMISIJE VLADE REPUBLIKE SLOVENIJE ZA LETO 2016 6](#_Toc518906402)

[PREDPISI O ODKRIVANJU IN PREPREČEVANJU DELA IN ZAPOSLOVANJA NA ČRNO](#_Toc518906403) [V REPUBLIKI SLOVENIJI V LETU 2017 7](#_Toc518906404)

[NADZOR PO ZAKONU O PREPREČEVANJU DELA IN ZAPOSLOVANJA NA ČRNO 10](#_Toc518906405)

[UGOTOVLJENE TEŽAVE IN PREDLOGI REŠITEV 27](#_Toc518906406)

[KADROVSKE IN MATERIALNE RAZMERE ZA DELO 31](#_Toc518906407)

[PREDVIDENI UKREPI ZA PREPREČEVANJE DELA IN ZAPOSLOVANJA](#_Toc518906408) [NA ČRNO V LETU 2018 35](#_Toc518906409)

[DRUGI PODATKI 39](#_Toc518906410)

[SKLEPNE UGOTOVITVE S PRIPOROČILI 49](#_Toc518906411)

[PREDLOG SKLEPA VLADE REPUBLIKE SLOVENIJE 51](#_Toc518906412)

[PRILOGA 52](#_Toc518906413)

**SEZNAM KRATIC IN KRAJŠAV**

**AJPES** – Agencija Republike Slovenije za javnopravne evidence in storitve

**EU** – Evropska unija

**FURS** – Finančna uprava Republike Slovenije

**IRSD** – Inšpektorat Republike Slovenije za delo

**IRSI** – Inšpektorat Republike Slovenije za infrastrukturo

**IRSNZ** – Inšpektorat Republike Slovenije za notranje zadeve

**IRSOP** – Inšpektorat Republike Slovenije za okolje in prostor

**IRSŠŠ** – Inšpektorat Republike Slovenije za šolstvo in šport

**MDDSZ** – Ministrstvo za delo, družino, socialne zadeve in enake možnosti

**MJU** – Ministrstvo za javno upravo

**MNZ** – Ministrstvo za notranje zadeve

**ODD** – osebno dopolnilno delo

**RKI** – regijske koordinacije inšpekcij

**RS** – Republika Slovenija

**SKD** – standardna klasifikacija dejavnosti

**TIRS** – Tržni inšpektorat Republike Slovenije

**ZIRS** – Zdravstveni inšpektorat Republike Slovenije

**KD** – kaznivo dejanje

**INŠPEKTORAT MU MOL** – Inšpektorat mestne uprave Mestne občine Ljubljana

**UVHVVR** – Uprava Republike Slovenije za varno hrano, veterinarstvo in varstvo rastlin

**DDV** –davek na dodano vrednost

**IRSKGLR** – Inšpektorat Republike Slovenije za kmetijstvo, gozdarstvo, lovstvo in ribištvo

**SEZNAM KRATIC IN KRAJŠAV PREDPISOV**

* **ZPDZC-1** − Zakon o preprečevanju dela in zaposlovanja na črno (Uradni list RS, št. 32/14 in 47/15 – ZZSDT)
* **pravilnik** − Pravilnik o osebnem dopolnilnem delu (Uradni list RS, št. 94/14)
* **ZP-1** − Zakon o prekrških (Uradni list RS, št. [29/11](http://www.uradni-list.si/1/objava.jsp?sop=2011-01-1376) – uradno prečiščeno besedilo, [21/13](http://www.uradni-list.si/1/objava.jsp?sop=2013-01-0786), [111/13](http://www.uradni-list.si/1/objava.jsp?sop=2013-01-4126), [74/14](http://www.uradni-list.si/1/objava.jsp?sop=2014-01-3062) – odl. US, [92/14](http://www.uradni-list.si/1/objava.jsp?sop=2014-01-3705) – odl. US, [32/16](http://www.uradni-list.si/1/objava.jsp?sop=2016-01-1364) in [15/17](http://www.uradni-list.si/1/objava.jsp?sop=2017-01-0740) – odl. US)
* **KZ-1** − Kazenski zakonik (Uradni list RS, št. [50/12](http://www.uradni-list.si/1/objava.jsp?sop=2012-01-2065) – uradno prečiščeno besedilo, [6/16 – popr.](http://www.uradni-list.si/1/objava.jsp?sop=2016-21-0263), [54/15](http://www.uradni-list.si/1/objava.jsp?sop=2015-01-2227), [38/16](http://www.uradni-list.si/1/objava.jsp?sop=2016-01-1628) in [27/17](http://www.uradni-list.si/1/objava.jsp?sop=2017-01-1445))
* **KZ** − Kazenski zakonik (Uradni list RS, št. [95/04](http://www.uradni-list.si/1/objava.jsp?sop=2004-01-4208) – uradno prečiščeno besedilo in [55/08](http://www.uradni-list.si/1/objava.jsp?sop=2008-01-2296) – KZ-1)
* **ZDavPR** − Zakon o davčnem potrjevanju računov (Uradni list RS, št. [57/15](http://www.uradni-list.si/1/objava.jsp?sop=2015-01-2372) in [69/17](http://www.uradni-list.si/1/objava.jsp?sop=2017-01-3270))
* **ZOFVI** − Zakon o organizaciji in financiranju vzgoje in izobraževanja (Uradni list RS, št. [16/07](http://www.uradni-list.si/1/objava.jsp?sop=2007-01-0718) – uradno prečiščeno besedilo, [36/08](http://www.uradni-list.si/1/objava.jsp?sop=2008-01-1460), [58/09](http://www.uradni-list.si/1/objava.jsp?sop=2009-01-2871), [64/09 – popr.](http://www.uradni-list.si/1/objava.jsp?sop=2009-21-3033), [65/09 – popr.](http://www.uradni-list.si/1/objava.jsp?sop=2009-21-3051), [20/11](http://www.uradni-list.si/1/objava.jsp?sop=2011-01-0821), [40/12](http://www.uradni-list.si/1/objava.jsp?sop=2012-01-1700) – ZUJF, [57/12](http://www.uradni-list.si/1/objava.jsp?sop=2012-01-2410) – ZPCP-2D, [47/15](http://www.uradni-list.si/1/objava.jsp?sop=2015-01-1934), [46/16](http://www.uradni-list.si/1/objava.jsp?sop=2016-01-1999), [49/16 – popr.](http://www.uradni-list.si/1/objava.jsp?sop=2016-21-2169) in [25/17](http://www.uradni-list.si/1/objava.jsp?sop=2017-01-1324) – ZVaj)
* **ZIN** − Zakon o inšpekcijskem nadzoru (Uradni list RS, št. [43/07](http://www.uradni-list.si/1/objava.jsp?sop=2007-01-2353) – uradno prečiščeno besedilo in [40/14](http://www.uradni-list.si/1/objava.jsp?sop=2014-01-1619))
* **ZVPot** − Zakon o varstvu potrošnikov (Uradni list RS, št. [98/04](http://www.uradni-list.si/1/objava.jsp?sop=2004-01-4288) – uradno prečiščeno besedilo, [114/06](http://www.uradni-list.si/1/objava.jsp?sop=2006-01-4831) – ZUE, [126/07](http://www.uradni-list.si/1/objava.jsp?sop=2007-01-6416), [86/09](http://www.uradni-list.si/1/objava.jsp?sop=2009-01-3804), [78/11](http://www.uradni-list.si/1/objava.jsp?sop=2011-01-3297), [38/14](http://www.uradni-list.si/1/objava.jsp?sop=2014-01-1521), [19/15](http://www.uradni-list.si/1/objava.jsp?sop=2015-01-0709)in [55/17](http://www.uradni-list.si/1/objava.jsp?sop=2017-01-2517) – ZKolT)
* **ZSpo-1** − Zakon o športu (Uradni list RS, št. [29/17](http://www.uradni-list.si/1/objava.jsp?sop=2017-01-1523) in [21/18](http://www.uradni-list.si/1/objava.jsp?sop=2018-01-0887) – ZNOrg)
* **ZDCOPMD** − Zakon o delovnem času in obveznih počitkih mobilnih delavcev ter o zapisovalni opremi v cestnih prevozih (Uradni list RS, št. [45/16](http://www.uradni-list.si/1/objava.jsp?sop=2016-01-1974) – uradno prečiščeno besedilo in [62/16 – popr.](http://www.uradni-list.si/1/objava.jsp?sop=2016-21-2682))
* **ZVZD-1** − Zakon o varnosti in zdravju pri delu (Uradni list RS, št. [43/11](http://www.uradni-list.si/1/objava.jsp?sop=2011-01-2039))

# UVOD

Komisija Vlade Republike Slovenije za odkrivanje in preprečevanje dela in zaposlovanja na črno (v nadaljevanju: komisija Vlade RS) je na podlagi 20. člena Zakona o preprečevanju dela in zaposlovanja na črno (Uradni list RS, št. [32/14](http://www.uradni-list.si/1/objava.jsp?sop=2014-01-1320) in [47/15](http://www.uradni-list.si/1/objava.jsp?sop=2015-01-1930) – ZZSDT; v nadaljevanju: ZPDZC-1) pristojna za določanje, usklajevanje in spremljanje področja preprečevanja dela in zaposlovanja na črno. Komisija Vlade RS enkrat na leto pripravi poročilo o dejavnostih in učinkih preprečevanja dela in zaposlovanja na črno ter poroča o izvajanju in učinkih tega zakona Ekonomsko-socialnemu svetu, Vladi Republike Slovenije in Inšpekcijskemu svetu Republike Slovenije do konca junija naslednjega leta za preteklo koledarsko leto.

Na podlagi ZPDZC-1 in 14. člena Direktive 2009/52/ES Evropskega parlamenta in Sveta z dne 18. junija 2009 o minimalnih standardih glede sankcij in ukrepov zoper delodajalce nezakonito prebivajočih državljanov tretjih držav (UL L št. 168/24 z dne 30. 6. 2009) komisija Vlade RS vsako leto opredeli dejavnosti, za katere meni, da se državljani tretjih držav v njih večinoma zaposlujejo nezakonito, in pripravi načrt inšpekcijskih pregledov. Vsako koledarsko leto pripravi tudi poročilo o opravljenih inšpekcijskih pregledih s tega področja in o ugotovitvah teh pregledov obvesti Evropsko komisijo do konca junija naslednjega leta za preteklo koledarsko leto.

Komisija Vlade RS, ustanovljena s sklepom Vlade Republike Slovenije št. 01201-10/2014/4 z dne 13. novembra 2014 in spremenjena s sklepom Vlade Republike Slovenije št. 01201-10/2014/8 z dne 16. aprila 2015 in s sklepom Vlade Republike Slovenije št. 01201-10/2014/12 z dne 10. maja 2018, deluje v naslednji sestavi:

* mag. Katja Rihar Bajuk, predsednica komisije, Ministrstvo za delo, družino, socialne zadeve in enake možnosti,
* Damjan Mašera, namestnik predsednice komisije, Ministrstvo za delo, družino, socialne zadeve in enake možnosti,
* Igor Kovačič, Ministrstvo za pravosodje,
* Marjeta Petrač, Ministrstvo za gospodarski razvoj in tehnologijo,
* Marjetka Štemberger, Ministrstvo za finance,
* mag. Mitja Perko, Ministrstvo za notranje zadeve, Inšpektorat Republike Slovenije za notranje zadeve,
* mag. Sonja Konestabo, Inšpektorat Republike Slovenije za delo,
* Andrejka Grlić, Tržni inšpektorat Republike Slovenije,
* Janko Kosi, Inšpektorat Republike Slovenije za infrastrukturo,
* mag. Saša Dragar Milanovič, Inšpektorat RS za kmetijstvo, gozdarstvo, lovstvo in ribištvo,
* Tanja Varljen, Inšpektorat Republike Slovenije za okolje in prostor,
* Katja Privšek, Zdravstveni inšpektorat Republike Slovenije,
* Mateja Kozlevčar, Inšpektorat Republike Slovenije za šolstvo in šport,
* Meta Meh, Finančna uprava Republike Slovenije,
* Zinka Prunk, Finančna uprava Republike Slovenije,
* dr. Simon Slokan, Generalna policijska uprava,
* Andrej Zorko, predstavnik delojemalcev, in
* Jože Smole, predstavnik delodajalcev.

Poročilo komisije Vlade RS za leto 2017 o dejavnostih in učinkih preprečevanja dela in zaposlovanja na črno je pripravljeno na podlagi poročil in podatkov organov, ki so pristojni za nadzor nad delom in zaposlovanjem na črno.

V poročilu so predstavljene spremembe in dopolnitve zakonskih in podzakonskih predpisov, ki se neposredno ali posredno nanašajo na delo in zaposlovanje na črno, ter projekti in dejavnosti inšpekcijskih služb in drugih organov na tem področju (skupaj s podatki o številu izvedenih nadzorov, izrečenih ukrepih in njihovih finančnih učinkih v letu 2017). Opredeljene so tudi težave, skupaj s predlogi rešitev, ter kadrovske in materialne razmere za delo. V posebnem poglavju so navedeni ukrepi, predvideni za preprečevanje dela in zaposlovanja na črno v letu 2018. Sklepni del poročila vsebuje ključne ugotovitve Poročila o dejavnostih in učinkih preprečevanja dela in zaposlovanja na črno za leto 2017 in predloge glede nadaljnjega delovanja na tem področju ter predlog sklepa Vlade Republike Slovenije.

Poročilo o dejavnostih in učinkih preprečevanja dela in zaposlovanja na črno za leto 2017 vsebuje prilogo, in sicer obvestilo za Evropsko komisijo o opravljenih inšpekcijskih pregledih, ki bo komisiji na podlagi 20. člena ZPDZC-1 letos poslano že šestič.

Poročilo o dejavnostih in učinkih preprečevanja dela in zaposlovanja na črno za leto 2017 je komisija Vlade RS obravnavala in potrdila na svoji 9. seji, ki je potekala 18. junija 2018.

Poročilo o dejavnostih in učinkih preprečevanja dela in zaposlovanja na črno za leto 2017 je Ekonomsko-socialni svet obravnaval na svoji 314. redni seji, ki je potekala 16. novembra 2018.

# URESNIČITEV PRIPOROČIL IZ POROČILA KOMISIJE VLADE REPUBLIKE SLOVENIJE ZA LETO 2016

Vlada Republike Slovenije je poročilo Komisije Vlade RS za preprečevanje dela in zaposlovanja na črno o dejavnostih in učinkih preprečevanja dela in zaposlovanja na črno za leto 2016 obravnavala na 149. redni seji dne 21. 9. 2017. Predhodno, na 304. redni seji dne 7. julija 2017, se je s poročilom seznanil Ekonomsko-socialni svet.

Iz Poročila o dejavnostih in učinkih preprečevanja dela in zaposlovanja na črno za leto 2016 (izdelanega maja 2017) izhajajo naslednja **priporočila** komisije Vlade RS nadzornim in drugim organom za preprečevanje dela in zaposlovanja na črno:

* treba bi bilo izvesti več izobraževanj o delu na črno,
* treba bi bilo kadrovsko okrepiti inšpekcijske organe,
* več pozornosti bi bilo treba nameniti medsebojni povezljivosti in izmenjavi informacij in podatkov različnih nadzornih organov z uporabo sodobne informacijske podpore (digitalizacija),
* treba je spremljati področje dela in zaposlovanja na črno v praksi ter se odzvati glede na izvajanje v praksi (posebno pozornost je treba nameniti tistim področjem, ki se na podlagi prijav, opravljanja nadzorov in ugotovljenih kršitev kažejo kot najbolj tvegana področja za večje kršitve pravic delavcev),
* treba je nadaljevati ozaveščanje javnosti o posledicah dela in zaposlovanja na črno,
* zaradi težav pri izvajanju so potrebne nekatere spremembe zakonodaje,
* izvajanje oziroma uvedba sestankov vseh inšpekcij, ki izvajajo nadzor po ZPDZC-1, z namenom iskanja rešitev v zvezi z odprtimi vprašanji, izmenjave izkušenj, znanja in skupnega dela, zagotavljanja enotnih stališč za izvajanje nadzora ter dajanja predlogov za spremembo zakonodaje,
* izvajanje usklajenih akcij s preostalimi inšpekcijskimi službami, ki so se v preteklosti izkazale za učinkovite, oziroma nadaljevanje teh akcij,
* sodelovanje z drugimi nadzornimi organi na vseh področjih,
* večji poudarek na nadzoru nad čezmejnim opravljanjem dejavnosti oziroma nad storitvami tujcev v Republiki Sloveniji,
* nadaljevati je treba obveščanje javnost o aktivnostih nadzornih organov, in sicer prek spletnih strani in drugih razpoložljivih sredstev.

Komisija Vlade RS po pregledu lanskih priporočil in letošnjega Poročila o dejavnostih in učinkih preprečevanja dela in zaposlovanja na črno za leto 2017 ugotavlja, da je bila večina priporočil izvedenih. Nadzorni organi so dobro in korektno sodelovali med seboj. Njihovo sodelovanje je bilo učinkovito in uspešno tudi v skupnih usklajenih akcijah nadzorov in pregledov, zato se bodo take akcije nadaljevale tudi v prihodnje. Iz poglavja z naslovom »Sklepne ugotovitve s priporočili« je razvidno, kam je še treba usmeriti sile oziroma napore za izboljšanje.

# PREDPISI O ODKRIVANJU IN PREPREČEVANJU DELA IN ZAPOSLOVANJA NA ČRNO

# V REPUBLIKI SLOVENIJI V LETU 2017

**SPLOŠNO**

Temeljni predpis na področju preprečevanja dela in zaposlovanja na črno je ZPDZC-1, ki določa, kdaj se opravljanje dejavnosti ali dela šteje za delo na črno, kdaj gre za zaposlovanje na črno in kdaj za omogočanje dela na črno ter kaj je nedovoljeno oglaševanje. Ta zakon določa tudi dejavnosti in dela, ki ne štejejo za delo ali zaposlovanje na črno, ter organe, ki nadzorujejo izvajanje določb ZPDZC-1 (prvi odstavek 1. člena).

Novi ZPDZC-1 je bil sprejet konec aprila 2014, uporabljati pa se je začel 18. avgusta 2014, razen določil, ki se nanašajo na novo ureditev osebnega dopolnilnega dela. Ta se uporabljajo od 1. januarja 2015 naprej.

Na podlagi 16. člena ZPDZC-1 je bil sprejet Pravilnik o osebnem dopolnilnem delu (Uradni list RS, št. [94/14](http://www.uradni-list.si/1/objava.jsp?sop=2014-01-3850); v nadaljevanju: pravilnik), ki je začel veljati 1. januarja 2015. Ta pravilnik podrobneje določa dela, ki veljajo za osebno dopolnilno delo, način priglasitve tega dela, obrazec in način poročanja o doseženem prihodku, vsebino in obliko zahtevka za pridobitev vrednotnice, vsebino in obliko vrednotnice ter druge podatke za oblikovanje prijave podatkov o zavarovalni dobi in osnovi za pokojninsko in invalidsko zavarovanje ter način njihovega sporočanja in uporabe.

**SPREMEMBE PREDPISOV**

**Zakon o športu**

Na področju športa je novi Zakon o športu (Uradni list RS, št. [29/17](http://www.uradni-list.si/1/objava.jsp?sop=2017-01-1523)) opredelil strokovno delo v športu in določil, da strokovno delo v športu opravlja strokovni delavec, ki ima ustrezno izobrazbo ali usposobljenost v skladu s tem zakonom ter je vpisan v razvid strokovno izobraženih in strokovno usposobljenih delavcev v športu. V okviru kazenskih določb so s 87. členom predpisani prekrški strokovnega delavca v športu, ki vsebinsko vplivajo na preprečevanje dela in zaposlovanja na črno, in sicer:

* omogočanje opravljanja strokovnega dela v športu osebi brez ustrezne izobrazbe ali strokovne usposobljenosti v skladu s tem zakonom,
* opravljanje strokovnega dela v športu brez ustrezne izobrazbe ali strokovne usposobljenosti v skladu s tem zakonom.

**Zakon o spremembah in dopolnitvah Kazenskega zakonika**

Zakon o spremembah in dopolnitvah Kazenskega zakonika[[1]](#footnote-1) (v nadaljevanju: KZ-1E) je med drugim posegel v znake kaznivega dejanja dela na črno – 199. člen Kazenskega zakonika[[2]](#footnote-2) (v nadaljevanju: KZ-1).

Opis kaznivega dejanja po prvem odstavku 199. člena KZ-1 je pred novelo KZ-1H določal kaznivo dejanje zaposlovanje na črno tako, da je bila kazniva zaposlitev dveh ali več (slovenskih) delavcev v nasprotju s predpisi ali zaposlitev več tujcev ali oseb brez državljanstva (torej več kot dveh) brez ustreznih dovoljenj za delo.

Tako razlikovanje v znakih kaznivega dejanja glede na državljanstvo po oceni zakonodajalca ni bilo utemeljeno, zato je bil z novelo KZ-1E opis kaznivega dejanja po prvem odstavku 199. člena KZ-1 spremenjen tako, da je tudi v zvezi s tujci ali osebami brez državljanstva kaznivo dejanje podano že ob zaposlitvi **dveh takih** delavcev brez ustreznih dovoljenj.

Veljavno besedilo 199. člena KZ-1:

**Zaposlovanje na črno**

**199. člen**

(1) Kdor v nasprotju s predpisi zaposli dva ali več delavcev in jih ne prijavi za ustrezno zavarovanje ali zaposli **dva ali več tujcev** ali oseb brez državljanstva brez ustreznih dovoljenj za delo, se kaznuje z denarno kaznijo ali zaporom do enega leta.

(2) Kdor zaporedoma ali trajneje ali v znatnem številu zaposluje tujce, ki niso državljani države članice Evropske unije in nezakonito prebivajo na ozemlju Republike Slovenije, se kaznuje z zaporom do dveh let.

(3) Če je dejanje iz prvega ali drugega odstavka tega člena storjeno z zaposlitvijo delavcev, ki niso usposobljeni za izvajanje del s posebnimi pooblastili ali s pravico poseganja v telesno ali duševno celovitost posameznika ali pod posebej izkoriščevalskimi delovnimi pogoji ali z izkoriščanjem žrtve trgovine z ljudmi ali z zaposlitvijo mladoletne osebe, se storilec kaznuje z zaporom do treh let.

**Gradbena in prostorska zakonodaja**

V letu 2017 je bila v celoti prenovljena gradbena in prostorska zakonodaja, in sicer s sprejetjem zakonov, ki bodo na področju dela gradbene in geodetske inšpekcije posredno vplivali na preprečevanje dela in zaposlovanja na črno ter ki predpisujejo pogoje za opravljanje dejavnosti in storitev za domače in tuje ponudnike ter določajo priznavanje poklicnih kvalifikacij:

* Z[akon o urejanju prostora](http://www.mop.gov.si/fileadmin/mop.gov.si/pageuploads/zakonodaja/prostorsko_nacrtovanje/ZUREP.pdf) (ZUreP-2) (Uradni list RS, št. 61/17 – začetek uporabe 1. 6. 2018),
* [Gradbeni zakon](http://www.mop.gov.si/fileadmin/mop.gov.si/pageuploads/zakonodaja/graditev_objektov/GZ.pdf) (GZ) (Uradni list RS, št. 61/17 – začetek uporabe 1. 6. 2018),
* [Zakon o arhitekturni in inženirski dejavnosti](http://www.mop.gov.si/fileadmin/mop.gov.si/pageuploads/zakonodaja/graditev_objektov/ZAID.pdf) (ZAID) (Uradni list RS, št. 61/17 – začetek uporabe 1. 6. 2018).

**Zakon o spremembah in dopolnitvah Zakona o zdravstveni dejavnosti**

17. decembra 2017 je začel veljati Zakon o spremembah in dopolnitvah Zakona o zdravstveni dejavnosti (Uradni list RS, št. 64/17), s katerim je ZIRS dobil pristojnost inšpekcijskega upravnega in inšpekcijskega prekrškovnega nadzora, ki je pred tem ni imel. V okviru določil tega zakona je opredeljen nadzor nad posebnimi pogoji za opravljanje dejavnosti; npr. posedovanje dovoljenja za opravljanje zdravstvene dejavnosti. Z vidika preverjanja posebnih pogojev za opravljanje zdravstvene dejavnosti je navedeni zakon primerjavi z ZPDZC-1 specialnejši, pri čemer je v zakonu opredeljeno tudi pooblastilo za izdajo odločbe o prepovedi opravljanja dejavnosti.

**Zakon o spremembah in dopolnitvah Zakona o omejevanju porabe alkohola**

17. junija 2017 je začel veljati Zakon o spremembah in dopolnitvah Zakona o omejevanju porabe alkohola (Uradni list RS, št. 27/17), ki med drugim določa, da mora organizator javne prireditve pridobiti dovoljenje za ponudbo in prodajo alkoholnih pijač, ki ga izda upravna enota. Ta določba začne veljati v osmih mesecih od uveljavitve zakona oziroma ko bo sprejet podzakonski predpis in vzpostavljen register za izdajo dovoljenj za prodajo oziroma ponudbo na javnih prireditvah. Podzakonski predpis se še pripravlja, pri tem področju nadzora pa gre za specialno ureditev glede izpolnjevanja pogojev oziroma listin (dovoljenj).

**Zakon o varnosti na smučiščih**

V letu 2016 je bil sprejet Zakon o varnosti na smučiščih (Uradni list RS, št. 44/16), ki med drugim določa pravila za upravljavce smučišč in reševalce. V zakonu so določeni nadzorni organi, med katerimi je prvič določen tudi nadzor ZIRS, ki bo poleg drugih določil zakona preverjal določila o posebnih pogojih za opravljanje nalog reševalca, podrobneje določena s podzakonskim aktom. Dne 4. 4. 2018 je bil v Uradnem listu Republike Slovenije objavljen Pravilnik o reševanju na smučiščih (Uradni list RS, št. 22/18), ki začne veljati 1. julija 2018. Tudi pri tem področju nadzora gre za specialno ureditev glede izpolnjevanja pogojev oziroma listin (potrdil), Zdravstveni inšpektorat Republike Slovenije pa bo nadzor izvajal v času smučarske sezone.

**Zakona o spremembah in dopolnitvah Zakona o inšpekciji dela (ZID-1A)**

S spremembo Zakona o inšpekciji dela je bila v povezavi z neizplačilom plač dodana možnost ukrepanja inšpektorju za delo, in sicer lahko v primeru, da je bil pri zavezancu v obdobju preteklih 12 mesecev dvakrat ali večkrat pravnomočno ugotovljen prekršek, da ni izplačal plače v skladu z določbami o plačilnem dnevu, kot to določa zakon, ki ureja delovna razmerja, začasno prepove opravljanje delovnega procesa oziroma uporabo sredstev za delo do odprave nepravilnosti.

# NADZOR PO ZAKONU O PREPREČEVANJU DELA IN ZAPOSLOVANJA NA ČRNO

Od 18. 8. 2014 so za nadzor po ZPDZC-1 pristojni v nadaljevanju navedeni nadzorni organi.

Za nadzor in odkrivanje prekrškov na področju dela na črno, ki se nanaša na pravne osebe, tuje pravne subjekte, samozaposlene osebe in posameznike, omogočanja dela na črno, zaposlovanja na črno in nedovoljenega oglaševanja ter za vodenje in odločanje v prekrškovnem postopku je pristojna **Finančna uprava Republike Slovenije** (FURS).

Za nadzor in odkrivanje prekrškov na področju dela na črno (3. člen ZPDZC-1, razen šeste alineje), omogočanja dela na črno oziroma kršitve določb 4. člena ZPDZC-1 v delu, ki se nanaša na pravne osebe, tuje pravne subjekte in na samozaposlene osebe in nedovoljenega oglaševanja v delu, ki se nanaša na pravne osebe, tuje pravne subjekte in na samozaposlene osebe, ter za vodenje in odločanje v prekrškovnem postopku je pristojen **Tržni inšpektorat Republike Slovenije** (TIRS).

Za nadzor in odkrivanje prekrškov na področju nedovoljenega oglaševanja, ki zajemajo primere, ko delodajalec objavi potrebo po delavcu za delo, ki ni vezano na njegovo registrirano ali priglašeno dejavnost, ter za vodenje in odločanje v prekrškovnem postopku je pristojen **Inšpektorat Republike Slovenije za delo** (IRSD).

Za nadzor nad kršitvami, ki se nanašajo na izpolnjevanje posebnih pogojev za opravljanje dejavnosti, so pristojni **nadzorni organi s področja prometa, kmetijstva in okolja, gozdarstva, energetike in prostora, zdravja, šolstva in športa ter notranjih zadev**.

Drugi nadzorni organi, ki niso nadzorni organi, navedeni v prvem in drugem odstavku 18. člena ZPDZC-1, in ki pri opravljanju nalog inšpekcijskega nadzora na podlagi svojih predpisov ugotovijo kršitve ZPDZC-1, preverijo dejansko stanje in o ugotovitvah sestavijo zapisnik, ki ga pošljejo pristojnemu nadzornemu organu.

Nadzorni organi imajo po zakonu na področju, ki ga nadzoruje, pristojnost izdati odločbo o prepovedi opravljanja dejavnosti ali dela na črno v primeru ugotovljene kršitve iz 3. člena ZPDZC-1 (delo na črno) in v primeru kršitve prepovedi zaposlovanja na črno.

***FINANČNA UPRAVA REPUBLIKE SLOVENIJE***

**Podatki o številu izvedenih nadzorov in izrečenih ukrepov**

V okviru boja proti sivi ekonomiji, ki je ena prednostnih nalog Vlade Republike Slovenije, je FURS tudi v letu 2017 namenil posebno pozornost nadzoru nad delom in zaposlovanjem na črno.

**Razpredelnica 1: Nadzor nad delom in zaposlovanjem na črno v letih 2015, 2016 in 2017**

|  |  |  |  |  |
| --- | --- | --- | --- | --- |
|  | **2015** | **2016** | **2017** | **Indeks 2017/2016** |
| Število nadzorov po ZPDZC-1 | 10.599 | 10.965 | 8.782 | 80,1 |
| Število ugotovljenih kršitev v nadzorih | 1.928 | 1.482 | 1.996 | 134,7 |
| Število prepovednih odločb po ZPDZC-1 | 380 | 314 | 700 | 222,9 |
| Število prekrškovnih ukrepov | 1.683 | 1.978 | 2.517 | 127,2 |
| Znesek glob (v evrih) | 2.396.402 | 2.978.433 | 4.867.320 | 163,4 |

V letu 2017 je FURS opravil skupno 8.782 nadzorov nad delom in zaposlovanjem na črno po ZPDZC-1, od tega 6.499 nadzorov na področju zaposlovanja na črno in 2.283 nadzorov na področju dela na črno, ter 934 drugih aktivnosti, povezanih z nadzori. Nadzore so ob izvajanju drugih nalog na podlagi letnega načrta opravljali mobilni oddelki in finančni inšpektorji. Letni načrt je bil pripravljen na podlagi različnih meril, s katerimi so bili prepoznani tvegani zavezanci. Gre namreč za področje, za katero običajno ne obstajajo podatki v uradnih evidencah. Nadzore je FURS opravil tudi na podlagi prejetih prijav in oglasov iz različnih medijev oziroma objavljenih na drug način, ki je dostopen javnosti.

FURS največ prijav še vedno prejme s področja dela in zaposlovanja na črno. V letu 2017 se je število prijav po predmetih nadzora zmanjšalo, kar lahko kaže tudi na zmanjšanje kršitev in večje zavedanje kršiteljev, da tudi sama lažna prijava pomeni kršitev.

**Razpredelnica 2: Število prijav po predmetih nadzora v letih 2015, 2016 in 2017**

| **Nosilni predmet prijave** | **Število prijav**  **po predmetih 2015** | **Število prijav po predmetih 2016** | **Število prijav po predmetih 2017** | **Indeks 2017/2016** |
| --- | --- | --- | --- | --- |
| Delo na črno | 2.245 | 2.073 | 1.637 | 79,0 |
| Zaposlovanje na črno | 1.312 | 1.216 | 1.304 | 107,2 |

V nadzorih po ZPDZC-1 je FURS ugotovil 35 % več sumov kršitev kot v letu 2016. Tudi število kršitev in vodenih prekrškovnih postopkov se vsako leto povečuje; **tako je bilo v letu 2017 vodenih 2.517 prekrškovnih postopkov, kar je skoraj 30 % več kot v letu 2016, posledično so bile globe v letu 2017 izrečene v znesku, ki je za 63 % višji kot v letu 2016.** V postopku nadzora nad delom in zaposlovanjem na črno je bilo izdanih 700 prepovednih odločb za delo oziroma zaposlovanje na črno, pri čemer je treba poudariti, da se odločba ne izda, če zavezanec nepravilnosti odpravi še pred izdajo odločbe o prepovedi.

Največji delež nepravilnosti in posledično tudi **največji delež izrečenih glob (92 %) se nanaša na kršitve iz naslova zaposlovanja na črno**. V prekrškovnih postopkih je bilo izrečenih tudi 498 opominov in podanih 13 obdolžilnih predlogov. Zaradi suma storitve kaznivega dejanja zaposlovanja na črno po 199. členu KZ-1 je bilo podanih 6 kazenskih ovadb.

Najpogosteje nadzirane dejavnosti so bile gradbeništvo, gostinstvo, cestni promet, pekarne, trgovine, popravila motornih vozil in predelovalne dejavnosti.

V nadaljevanju so prikazani podatki po posameznih področjih nadzora nad delom in zaposlovanjem na črno.

1. **Odkrivanje in preprečevanje dela na črno**

**V letu 2017 je bilo opravljenih 2.283 nadzorov nad delom na črno in nedovoljenim oglaševanjem, delež nadzorov s kršitvami je znašal 22 % in je za 6 % višji v primerjavi s preteklim letom**.

**Razpredelnica 3: Nadzor nad delom na črno**

|  |  |  |  |
| --- | --- | --- | --- |
|  | *2015* | *2016* | ***2017*** |
| Število opravljenih nadzorov nad delom na črno | 2813 | 2355 | **2283** |
| Delež nadzorov s kršitvami | 18 % | 16 % | **22 %** |
| Število odločb o prepovedi opravljanja dela na črno | 214 | 164 | **302** |
| Znesek izrečenih glob (v evrih) | 361.932 | 266.983 | **388.520** |

Specifika delovnega časa mobilnih oddelkov, ki je razporejen vse dni v tednu, v popoldanskih, večernih in nočnih urah, omogoča stalno prisotnost na terenu ter s tem pokritost nadzora in odkrivanje kršitev v času, ko se opravlja največ dela na črno. Stalna prisotnost na terenu in povezava mobilnih enot na terenu z operativnim komunikacijskim centrom FURS, ki sprejema nujne prijave in informacije o sumih kršitev, omogoča sprotno obravnavanje prijav, saj je nadzor učinkovit le, če se obravnavajo nemudoma. Opisan način dela je pripomogel, da je bilo med odkritimi kršitvami tudi več kršitev delo na črno posameznikov, tudi tujcev, ki opravljajo delo na črno tudi med konci tedna. V 80 % vseh kršitev so bili kršitelji posamezniki, ki so bili sankcionirani z izrekom globe zaradi dela na črno, od tega je bilo 114 tujcev (državljanov EU in tretjih držav). V 7 primerih ugotovljenega dela na črno tujcev (prodaja blaga) je bil podan tudi obdolžilni predlog za odvzem predmetov.

Delo na črno posameznikov se je odkrivalo tudi na podlagi oglasov, pri čemer se je ugotavljalo tudi nedovoljeno oglaševanje posameznikov, za nadzor nad katerimi je pristojen FURS. V nadzorih nad delom na črno, ki so se opravljali na podlagi oglasov, so bile ugotovljene nepravilnosti v 77 %. Za kršitve prepovedi nedovoljenega oglaševanja je bilo izrečenih 20 prekrškovnih ukrepov posameznikom, izdanih je bilo 6 plačilnih nalogov in 14 prekrškovnih odločb. V prekrškovnih postopkih so bile izrečene globe v višini 6.500 EUR in 7 opominov.

Nadzor nad delom na črno na podlagi nedovoljenega oglaševanja FURS zagotavlja s spremljanjem medijev, z obravnavanjem prijav in tudi z zbiranjem oglasov. Poudarek je tudi na spletnem oglaševanju, kjer gre predvsem za oglaševanje prodaje različnega blaga, pri čemer je največja težava identificirati osebo, ki dejavnost oglašuje, saj se takšne osebe običajno tudi oglaševalskim organizacijam ne predstavijo s pravim imenom, pa tudi drugi kontakti, kot je npr. predplačniška telefonska številka, so lahko neprepoznavni. Vsekakor za identifikacijo oglaševalcev v nadzoru uporabljamo tudi zbiranje informacij pri mobilnih operaterjih in od lastnikov spletnih domen.

Pri nadzorih na podlagi nedovoljenega oglaševanja posameznikov FURS delo otežuje način oglaševanja na spletnih straneh, ki delujejo na tujih strežnikih, oziroma v primerih, ko so spletni naslovi registrirani prek tujih domen, pri katerih je možnost identifikacije kršitelja, izvedbe nadzora in ukrepanja zelo otežena. FURS zaznava tudi, da oglaševalci, verjetno tudi zaradi nadzornih aktivnosti, čedalje bolj uporabljajo socialna omrežja, predvsem Facebook, kjer je identifikacija oglaševalcev težja. V takih primerih FURS v nadzorih uporablja pooblastilo prikritih nakupov in drugih aktivnosti, ki omogočajo uspešno izvedbo nadzora oziroma ugotavljanje kršitev nedovoljeno oglaševanje.

1. **Odkrivanje in preprečevanje zaposlovanja na črno**

**V letu 2017 je bilo opravljenih 6.499 nadzorov nad zaposlovanjem na črno, delež nadzorov s kršitvami je znašal 20 % in je za 10 % višji v primerjavi z letom 2016.** Kršitve glede zaposlovanja so bile ugotovljene tudi pri 155 tujcih, državljanih EU in tretjih držav.

V nekaterih primerih ugotovljenega zaposlovanja na črno delodajalci odpravijo kršitve že med nadzorom (z zagotovitvijo ustrezne pravne podlage za delo in s prijavo v zavarovanje), torej pred izdajo odločbe o prepovedi dela posamezniku, ki je zaposlen na črno. V teh primerih se izda sklep po Zakonu o splošnem upravnem postopku, s katerim se upravni postopek zaključi, v obrazložitvi sklepa pa se navedejo vsa dejstva v zvezi z ugotovljenimi nepravilnostmi zaposlovanja na črno in njihovo odpravo. Z odločbo je bilo tako izrečenih 398 prepovedi dela posameznikom, ki so bili zaposleni na črno. Izrečenih je bilo 2.114 prekrškovnih ukrepov, od tega izdanih 280 plačilnih nalogov in 1834 prekrškovnih odločb. V prekrškovnih postopkih je bilo izrečenih glob skupno za 4.472.300 EUR, kar je za 67 % več kot v preteklem letu, in 460 opominov. Po statusu so bili izrečeni prekrškovni ukrepi 259 posameznikom državljanom Republike Slovenije, 155 posameznikom tujim državljanom, 1.026 pravnim subjektom (s. p. in d. o. o.) in 674 odgovornim osebam. V letu 2017 je bilo podanih tudi 6 kazenskih ovadb zaradi suma storitve kaznivega dejanja zaposlovanja na črno po 199. členu Kazenskega zakonika RS. Pri sodišču je bilo podanih 6 obdolžilnih predlogov.

**Razpredelnica 4: Nadzor nad zaposlovanjem na črno**

|  |  |  |  |
| --- | --- | --- | --- |
|  | *2015* | *2016* | ***2017*** |
| Število opravljenih nadzorov nad zaposlovanjem na črno | 7233 | 8281 | **6499** |
| Delež nadzorov s kršitvami | 14 % | 10 % | **20 %** |
| Število odločb o prepovedi opravljanja zaposlovanja na črno | 166 | 150 | **398** |
| Znesek izrečenih glob (EUR) | 1.971.720 | 2.680.350 | **4.472.300** |

FURS izvaja nadzor nad zaposlovanjem na črno na podlagi lastnih zaznav sumov kršitev, analiz in prijav. Največ kršitev je ugotovljenih pri nadzoru nad prevozi v cestnem prometu in v okviru drugih ciljno usmerjenih akcij po posameznih področjih (na področju gostinstva, gradbeništva, popravil motornih vozil, pekarn, taksi prevozov, prodaje na premičnih stojnicah in v drugih dejavnostih).

Stalna prisotnost mobilnih oddelkov na terenu in povezava mobilnih enot na terenu z operativnim komunikacijskim centrom FURS omogoča pokritost nadzora ter odkrivanje kršitev v času in na kraju, kjer je več zaposlovanja na črno.

Med najpogostejšimi kršitvami na področju zaposlovanja na črno s strani delodajalcev so še vedno kršitve, ko delodajalec omogoči delo posamezniku, s katerim ni sklenil pogodbe o zaposlitvi oziroma ki ga ni prijavil v obvezna socialna zavarovanja (prva alineja prvega odstavka 5. člena ZPDZC-1). Pogoste so tudi kršitve glede prijav v obvezno socialno zavarovanje.

1. **Nezakonito zaposlovanje državljanov tretjih držav**

Po ZPDZC-1 je prepovedano zaposlovanje na črno, za kar velja, če delodajalec nezakonito zaposli državljana tretje države (šesta alineja prvega odstavka 5. člena ZPDZC-1).

V letu 2017 so bili v nadzorih ugotovljeni sumi kršitev nezakonite zaposlitve državljanov iz tretjih držav pri 100 delodajalcih, kar je petkrat več kot v letu 2016. Najpogosteje so bile nepravilnosti ugotovljene pri zavezancih, ki opravljajo dejavnost gradbeništva, prevoza, gostinstva in pekarn. Državljani tretjih držav, pri katerih se je ugotovilo nezakonito zaposlovanje, so pretežno prihajali iz BIH, Srbije in Makedonije, v posameznih primerih pa tudi iz Kosova, Iraka, Ukrajine.

**Sankcioniranje**: V prekrškovnih postopkih je bilo zaradi kršitev nezakonitega zaposlovanja državljanov tretje države **v letu 2017 sankcioniranih 60 delodajalcev**. V prekrškovnih postopkih je bilo delodajalcem izdanih 58 prekrškovnih odločb in 2 plačilna naloga kršiteljem delodajalcem (šesta alineja prvega odstavka 23. člena ZPDZC-1). Izrečena globa za obravnavani prekršek je znašala 335.000 evrov, kar je 167.500 evrov več kot lani.

Skupno število ugotovljenih prekrškov zaradi nezakonite zaposlitve državljanov tretje države je bilo 104 (kršitelji: delodajalci, odgovorne osebe in delavci).

**Poročanje MJU – delodajalci z negativno referenco**:V skladu z ZPDZC-1 je FURS dolžen obveščati MJU o imenih delodajalcev, pri katerih je bil s pravnomočno prekrškovno odločbo ugotovljen prekršek nezakonito zaposlovanje državljanov tretje države. Gre za seznam delodajalcev z negativno referenco, ki se zaradi storjenega prekrška za pet let od pravnomočnosti odločbe izločijo iz postopkov javnega naročanja ali izgubijo pravico do javnih sredstev, vključno s sredstvi Evropske unije, oziroma se jim ta omeji.

V letu 2017 je FURS MJU sporočil podatke o 30 delodajalcih, pri katerih je bilo pravnomočno ugotovljeno nezakonito zaposlovanje tujcev. **Podatki kažejo, da se število takšnih delodajalcev vsako leto povečuje.**

**Finančni učinki**

***Globe v prekrškovnih postopkih***

V letu 2017 je bilo v prekrškovnih postopkih v zvezi s kršitvami po ZPDZC-1 izdanih 2.517 odločb o prekršku in plačilnih nalogov, po katerih je bila izrečena globa v skupni višini 4.867.320,00 evra, kar je 63 % več izrečenih glob v primerjavi z letom 2016 in kar dvakrat več v primerjavi z letom 2015. Kot sankcija je bilo v prekrškovnih odločbah izrečenih tudi 505 opominov.

**Razpredelnica 5: Finančni učinki iz naslova glob v letih 2015, 2016 in 2017**

|  |  |  |  |  |
| --- | --- | --- | --- | --- |
|  | **2015** | **2016** | **2017** | **Indeks 2017/2016** |
| Znesek glob v evrih | 2.396.402 | 2.978.433 | 4.867.320 | 163,4 |
| Število prekrškovnih ukrepov | 1.683 | 1.978 | 2.517 | 127,2 |

V nadaljevanju so prikazane kršitve po posameznih področjih in tudi v povezavi s tujci:

* 382 prekrškov zaradi kršitev dela na črno, od tega so 114 prekrškov storili tuji državljani,
* 2.114 prekrškov zaradi kršitev zaposlovanja na črno, od tega so 155 prekrškov storili tuji storilci, 104 prekrški so bili storjeni zaradi nezakonite zaposlitve državljana tretje države,
* 20 prekrškov zaradi nedovoljenega oglaševanja.

V letu 2017 je bilo podanih skupno 6 kazenskih ovadb zaradi kršitev po 199. členu KZ-1, vse po prvem odstavku tega člena. V 2 primerih je šlo za tuje državljane.

***Izpolnitev obveznosti delodajalca – poravnava obveznosti iz delovnega razmerja za obdobje zaposlitve na črno po sedmem oziroma osmem odstavku 5. člena ZPDZC-1***

V letu 2017 je 48 delodajalcev, pri katerih je FURS ugotovil kršitev zaposlovanja na črno po prvi alineji prvega odstavka 5. člena ZPDZC-1, v skladu s sedmim odstavkom 5. člena ZPDZC-1 izpolnilo obveznost in poravnalo dajatve iz delovnega razmerja za obdobje zaposlovanja na črno v skupni višini 38.733 EUR.

V primerih, ko delodajalec obveznosti iz sedmega odstavka 5. člena ZPDZC-1 ni poravnal, se je za ugotovljeno kršitev vodil prekrškovni postopek za prekršek po osmem odstavku 23. člena ZPDZC-1, za katerega je predpisana sankcija od 5.000 do 15.000 EUR.

***Osebno dopolnilno delo – prihodek in vrednotnice***

Poseben segment predstavlja nadzor nad ODD.

Na podlagi predloženih poročil o doseženih prihodkih v letu 2017 **so izvajalci ODD v letu 2017 dosegli 2.607.024,54 EUR prihodkov, kar je 14 % več kot v prejšnjem letu**.

FURS je izvajalcem ODD, ki za leto 2017 v predpisanem roku niso predložili polletnega poročila o doseženih prihodkih iz naslova ODD niti niso poslali obvestila, da niso dosegli nobenih prihodkov, poslal 1223 pozivov.

Na podlagi nadzora v okviru napovedi za odmero akontacije dohodnine od dohodkov iz naslova ODD je bilo glede na predhodno leto, ko je bilo v 258 primerih ugotovljeno, da za izvajalca ODD ni bila pridobljena vrednotnica pred začetkom opravljanja dela, v letu 2017 takšnih primerov le 20. Navedeno kaže, da so zavezanci dobro obveščeni, da morajo pred začetkom osebnega dopolnilnega dela pridobiti vrednotnico, in to v večini primerov pridobijo.

Na podlagi sedmega odstavka 13. člena ZPDZC-1 je FURS po uradni dolžnosti poslal AJPES – za potrebe postopka izbrisa s seznama posameznikov, ki opravljajo ODD – obvestila za 253 zavezancev.

***Nadzori po Zakonu o davčnem potrjevanju računov – ZDavPR v povezavi z delom in zaposlovanjem na črno***

Uvedba davčnih blagajn v letu 2016 ima več pozitivnih učinkov, ki se tudi v letu 2017 kažejo v povečanju prijavljenega prometa, ki izhaja iz dobav blaga in storitev, vplačil DDV in v večjem številu prijav fizičnih oseb v zavarovanje ter posledično plačil prispevkov in dohodnine.

Enega izmed pozitivnih učinkov uvedbe davčnih blagajn je mogoče prikazati tudi na podlagi povečanja prijav v zavarovanje za socialno varnost, zaradi česar so se v prvi polovici leta 2017 povečala plačila prispevkov za socialno varnost in akontacije dohodnine od dohodkov iz zaposlitve za 21,2 mio EUR. Del teh prijav in plačil je posledica dejstva, da FURS z uporabo podatkov v okviru davčnih blagajn nadzira tudi zaposlovanje na črno blagajnikov oziroma izdajateljev računov. Nadzori nad zaposlovanjem na črno se opravljajo tudi vzporedno z nadzori na področju davčnega potrjevanja računov. V letu 2017 je FURS v zvezi z davčnimi blagajnami izvedel 15.416 nadzorov. Največ opravljenih nadzorov je bilo v dejavnosti gostinstva, trgovine, vzdrževanja in popravila motornih vozil, gradbeništva, drugih dejavnosti (npr. frizerske dejavnosti in osebne storitve), zdravstva in socialnega varstva, predelovalnih dejavnostih ter dejavnosti pekarstva.

**Primeri dobre prakse in uspešne akcije**

***Izvajanje ciljno usmerjenih nadzorov na področju dela in zaposlovanja na črno***

FURS je v drugi polovici leta 2016 ustanovil delovne skupine za različna področja, ena izmed njih je delovna skupina za nadzor na področju sive ekonomije (DS), katereje ena izmed nalog tudi ciljno usmerjanje nadzorov na področju dela in zaposlovanja na črno.

Preteklo leto je bilo **prelomno za izvajanje nadzorne funkcije FURS**, saj je na tem področju začel uporabljati centralno in enovito orodje za podporo analizi tveganja, ki se postopoma uvaja tudi za področje nadzorov nad delom in zaposlovanjem na črno. Z uporabo kazalnikov tveganj se hitreje zazna tveganje na velikem obsegu podatkov, ki jih upravlja FURS, hkrati pa se enostavneje, centralizirano in učinkoviteje distribuirajo primeri za nadzor izvajalcem nadzora.

Na opisani način so se določale različne metode za učinkovitejšo prepoznavo kršitev tako na področju dela kot zaposlovanja na črno, na podlagi katerih so se oblikovali osrednji izbori za nadzor. Primeroma navajamo nekaj vsebin, po katerih je FURS v letu 2017 na osrednji ravni pripravljal izbor zavezancev za nadzor:

* podatki o osebah, ki iz elektronske naprave izdajajo račune (operaterji) za svoje delo, a nimajo ustrezne podlage zavarovanja za delo;
* družbe z omejeno odgovornostjo, ki so aktivne (ustvarjajo prihodke in odhodke), brez zaposlenih ali v okviru druge oblike zaposlitve zavarovanih posameznikov; pri navedenih družbah se je postavilo vprašanje, kdo v družbi dela in na kakšni podlagi;
* mikrodružbe/zavodi brez redno zaposlenih posameznikov, pri katerih je glede na podlago zavarovanja razvidno, da se v družbi opravlja kratkotrajno delo, mikrodružba/zavod pa ne izpolnjuje pogoja »najmanj ena redno zaposlena oseba v mikrodružbi/zavodu« (17. člen ZPDZC-1);
* zavezanci, ki so prenehali poslovati in po prenehanju izdajajo račune.

Večja pozornost je bila namenjena tudi novim metodam na področju iskanja kršiteljev glede dela na črno, saj gre za področje nadzora, pri katerem se kršitelji, predvsem posamezniki, izredno težko prepoznajo na terenu s klasičnimi nadzori, prav tako pa ne obstajajo podatki v uradnih evidencah, saj posamezniki, ki delajo na črno, niso nikjer prijavljeni. Gre za osebe, ki na različne načine prek različnih družbenih omrežij ponujajo različno blago oziroma storitve in ga nato prodajajo, običajno končnim potrošnikom. FURS zaradi identifikacije posameznikov, ki delajo na črno, na različne načine pridobiva podatke, tudi od tretjih oseb, za katere menijo, da razpolagajo s podatki, na podlagi katerih lahko davčni organ s predhodnimi analizami prepozna posameznike, ki delajo na črno.

***Sobodajalci, ki dosegajo dohodke z oddajanjem kapacitet v turistični namen***

V okviru boja zoper sivo ekonomijo je FURS v poročanem obdobju posebno pozornost namenil sobodajalcem, ki dosegajo dohodke z oddajanjem nepremičnin v turistični namen. Gre za tvegano dejavnost tako z vidika dela na črno kot tudi neprijavljenih dohodkov. FURS je pridobil podatke o dohodkih, doseženih z oddajanjem nepremičnin v turistični najem (tudi za osebe, ki so ponujale proste kapacitete po spletnih portalih *booking* in *airbnb*), in na podlagi opravljenih analiz prepoznal fizične osebe, ki nimajo registrirane dejavnosti in posledično niso napovedale prejetih dohodkov ali pa dohodkov niso v celoti prijavile davčnemu organu. Z namenom preventivnega delovanja in prostovoljne odprave nepravilnosti je bilo decembra 2017 v medijih objavljeno sporočilo za javnost kot poziv zavezancem sobodajalcem, da do konca januarja 2018 izkoristijo inštitut samoprijave in napovejo vse dohodke, prejete iz oddajanja nepremičnin v turistični najem tudi za obdobja za nazaj ter da se ustrezno registrirajo za opravljanje dejavnosti sobodajalcev. Namen poziva je spodbuditi zavezance k prostovoljni odpravi nepravilnosti na podlagi samoprijave, pri čemer se tako lahko izognejo plačilu globe za prekršek. Poleg navedenega so bili obveščeni, da se bodo po preteku roka, določenega za prostovoljno izpolnitev davčnih obveznosti, začeli izvajati poostreni nadzori.

Na podlagi medijske objave se je v obdobju od 4. 12. 2017 do 2. 2. 2018 na novo registriralo skoraj 400 zavezancev za oddajanje nepremičnin v turistični najem, in sicer za obdobje tako za naprej kot tudi za nazaj (od leta 2012 dalje). Po stanju na dan 19. 3. 2018 se je na novo registriralo že 683 sobodajalcev. Upoštevati je treba dejstvo, da gre za dejavnost, ki je sezonskega značaja in jo fizične osebe lahko opravljajo le občasno (skupno ne več kot pet mesecev v koledarskem letu).

S preventivnim delovanjem spodbujamo zavezance k registraciji in legalizaciji opravljanja dela in dejavnosti ter k dvigu davčne morale in ozaveščenosti. Tudi v primeru odkritih kršitev dela na črno kršitelje spodbujamo, da te odpravijo že v času nadzora, s čimer bo dosežen primarni namen nadzora, tj. legalizacija opravljanja dela ali dejavnosti.

FURS je v letu 2018 že začel izvajati nadzor pri več kot 450 zavezancih, za katere je razpolagal s podatki, da opravljajo dejavnost oddajanja v turistični najem in niso podali samoprijave na podlagi medijskega poziva. Postopki nadzora potekajo, ugotavljajo se kršitve glede dela na črno in nedovoljenega oglaševanja ter nenapovedanih dohodkov.

***Usklajene akcije z drugimi inšpekcijskimi službami***

Akcije z drugimi nadzornimi organi so bile izvedene na naslednjih področjih:

* nadzor nad izvajanjem zaposlovanja na črno in delovnopravne zakonodaje nad tujimi delodajalci, ki izvajajo čezmejne storitve v RS z napotenimi delavci v RS v sodelovanju z IRSD, TIRS in Policijo;
* sodelovanju v okviru skupne evropske akcije na temo preprečevanja izkoriščanja delavcev (trgovine z ljudmi), izvedene v gradbeni dejavnosti v sodelovanju z IRSD, TIRS in Policijo;
* pri avtobusnih prevoznikih v sodelovanju s Prometnim inšpektoratom RS;
* nadzor nad prodajo sadja in zelenjave na stojnicah v sodelovanju s TIRS;
* sodelovanje pri nadzorih nad sobodajalci s TIRS;
* nadzor nad klavnicami v sodelovanju z UVHVVR.

***Primeri dobre prakse iz nadzorov***

1. Taksi prevozi– Razlog za uvedbo nadzora je bila prejeta prijava. Nadzor je najprej opravljal TIRS,

ki je ugotovil nepravilnosti iz svoje pristojnosti, nato je prijavo zaradi suma kršitev zaposlovanja na črno odstopil FURS.

FURS je v nadzoru ugotovil, da zaposleni izvajajo taksi prevoze s svojimi osebnimi vozili, da so morali pravni osebi poravnati stroške za pridobljeno licenco, da so si sami zagotavljali delo in plačevali vse stroške, nastale pri opravljanju taksi prevozov, tudi stroške, povezane z vzpostavitvijo davčne blagajne. Ugotovljeno je bilo tudi, da dnevni izkupiček zadržijo in da dejavnost opravljajo v svojem imenu za svoj račun, čeprav so za izdajanje računov uporabljali podjetje (slamnato), ki ni oddajalo davčnih obračunov in plačevalo dajatev. Na podlagi navedenih ugotovitev je bilo v nadzoru ugotovljeno, da so posamezni taksisti opravljali dejavnost taksi prevozov, ki ni bila registrirana oziroma priglašena, torej so delali na črno, pri vožnji pa so uporabljali neveljavne izvode taksi licenc, ki jih na podlagi odločb o odvzemu licenc niso vrnili izdajatelju odločbe, to je Gospodarski zbornici Slovenije. Pravni osebi, ki je razpolagala z licencami, je bila izdana odločba o prepovedi opravljanja dejavnosti po 37. členu Zakona o finančni upravi in Gospodarski zbornici Slovenije (v nadaljevanju: GZS) podan predlog za odvzem licence za opravljanje taksi prevozov. GZS je odvzem licence že izvedla. V takih nadzorih je treba pridobiti vsa pojasnila in ugotoviti vse okoliščine, saj so v konkretnem primeru taksi prevozniki imeli formalno zagotovljene pogoje za opravljanje taksi dejavnosti z uporabo imena slamnate družbe, katere direktor je bil državljan tretje države, ki ni bil dosegljiv (uporabljali so licence slamnatega podjetja – veljavnost licenc je pet let), dejansko stanje po izjavah voznikov pa je pokazalo, da posamezniki delajo na črno.

1. Zaposlovanje na črno državljana tretje države in zloraba izdanega enotnega dovoljenja. V nadzoru

je bilo ugotovljeno, da je državljan tretje države pridobil enotno dovoljenje kot zidar za zaposlitev v družbi z gradbeno dejavnostjo, dejansko pa je opravljal delo peka v pekarni v drugem podjetju brez sklenjene pogodbe o zaposlitvi, prijave v obvezna socialna zavarovanja in soglasja za zaposlitev pri drugem delodajalcu. O kršitvi je bila obveščena tudi Policija, ki je ustrezno ukrepala.

***TRŽNI INŠPEKTORAT REPUBLIKE SLOVENIJE***

**Podatki o številu izvedenih nadzorov in izrečenih ukrepov**

Leta 2017 so tržni inšpektorji v 5005 primerih (v 5070 primerih leta 2016) preverjali spoštovanje določil Zakona o preprečevanju dela in zaposlovanja na črno. Zaradi ugotovljenih kršitev je bilo izdanih skupaj 761 ukrepov, v upravnih postopkih 160 odločb o prepovedi opravljanja dejavnosti (154 v letu 2016) in 92 opozoril po ZIN (139 v letu 2016), v prekrškovnih postopkih pa je bilo izrečenih 42 glob (54 v letu 2016), 256 opominov (196 v letu 2016) in 162 opozoril po ZP-1 (236 v letu 2016).

Tržni inšpektorji načeloma pri vseh nadzorih ugotavljajo pravno istovetnost subjekta, ki ga nadzirajo, v okviru tega pa preverijo tudi vpis dejavnosti v temeljni akt oziroma registracijo, razen kadar gre za subjekt, ki je bil že večkrat predmet nadzora. V veliko primerih se zgodi, da zavezanec dejavnosti nima vpisane v svoj temeljni akt zato, ker dejavnosti sam ne zna uvrstiti v pravilno šifro ali pa tega ne zna niti registrski organ ali pa se je z neko dejavnostjo začel ukvarjati zaradi poslovne priložnosti med poslovanjem. V takih primerih so inšpektorji, ob upoštevanju načela sorazmernosti, zavezancu postavili rok za odpravo nepravilnosti in v večini primerov so zavezanci nepravilnosti takoj odpravili.

TIRS nadzira tudi izvajanje področnih predpisov, s katerimi so za opravljanje dejavnosti predpisana posebna dovoljenja. Za opravljanje nekaterih obrtnih dejavnosti je treba pridobiti obrtno dovoljenje, potrebno je tudi posebno dovoljenje oziroma licenca za opravljanje dejavnosti organiziranja in prodaje turističnih aranžmajev. Podrobneje o tem v poglavjih o nadzoru nad obrtjo in turističnimi aranžmaji.

Nedovoljeno oglaševanje po določilih ZPDZC-1 so inšpektorji preverjali v 20 primerih (v letu 2016 v 34 primerih) in zaradi ugotovljenih kršitev izrekli 20 ukrepov (v letu 2016 18), in sicer 5 opozoril, 11 opominov in 4 globe.

Inšpektorji so vse leto preverjali tudi tako imenovano čezmejno poslovanje, torej poslovanje subjektov s sedežem v državah članicah Evropske unije na slovenskem ozemlju, pri čemer so obravnavali 64 tujih subjektov (v letu 2016 13).

Ker je tuje subjekte na terenu brez kakršnih koli informacij težko najti, se je Tržni inšpektorat RS obrnil na Zavod RS za zaposlovanje (v nadaljevanju: ZRSZ), od katerega je prejel informacije o subjektih, o katerih v skladu z Zakonom o zaposlovanju, samozaposlovanju in delu tujcev vodi evidenco v zvezi z izvajanjem storitev podjetij s sedežem v državi članici EU, EGP ali Švicarski konfederaciji. Na podlagi teh podatkov je inšpektorjem na voljo lokacija tujega izvajalca storitve, kar omogoča učinkovitejši nadzor. V nadaljevanju je bil z ZRSZ podpisan tudi sporazum o neposredni izmenjavi podatkov med obema organoma.

Inšpektorji so glede čezmejnega opravljanja storitev opravljali nadzor predvsem nad tistimi dejavnostmi, ki se uvrščajo med obrtne, pri čemer so opravili 64 nadzorov, zavezancem pa na podlagi ugotovljenih kršitev izrekli 28 ukrepov, in sicer 3 upravne odločbe, 11 opozoril po ZIN, 3 globe, 1 opomin in 10 opozoril po ZP-1. Največkrat se je izkazalo, da podjetja niso prijavila dejavnosti pri obrtni zbornici oziroma si niso pridobila dovoljenja za občasno opravljanje obrtne dejavnosti pri obrtno-podjetniški zbornici.

Nadzor nad delom na črno je bil dolga leta prednostna naloga TIRS, saj so se nadzorovali posamezniki, ki so opravljali delo na črno. Zdaj se nadzorujejo le registrirani zavezanci, kljub temu se še vedno pojavlja precejšnje število kršitev. Zaradi doseganja čim večje urejenosti trga bo Tržni inšpektorat RS še naprej spremljal to področje.

**Finančni učinki**

Tržni inšpektorji so v letu 2017 zaradi kršitev določil ZPDZC-1 izrekli za 155.144.06 EUR glob, od tega so jih zavezanci prostovoljno plačali za 37.322,00 EUR (poleg tega je bilo za 20.390,00 EUR terjatev zaprtih zaradi pravočasnega plačila polovice izrečene globe, kar kršiteljem omogoča ZP-1), terjatve v višini 74.423,06 EUR pa je Tržni inšpektorat RS prenesel v izterjavo FURS.

**Primeri dobre prakse in uspešne akcije**

V marcu 2017 je TIRS sodeloval pri skupnem nadzoru nad tujimi podjetji, ki opravljajo dejavnost oziroma delo v Sloveniji, in sicer skupaj z Inšpektoratom RS za delo, FURS in Policijo. Tržni inšpektorji so v okviru te akcije izvedli nadzor pri 12 subjektih (10 tujih in 2 domačih). Nadzor je bil opravljen glede spoštovanja določil Obrtnega zakona, ki predvideva pridobitev dovoljenj za občasno opravljanje obrtne dejavnosti. Ugotovljene so bile 4 kršitve, izrečeno je bilo eno opozorilo po ZIN, v prekrškovnih postopkih pa 1 opozorilo po ZP-1 in 3 opomini.

Drugih posebnih usklajenih akcij zgolj na področju na področju ZPDZC-1 v letu 2017 ni bilo, saj področje dela na črno, kot ga nadzira Tržni inšpektorat RS, ni posebej problematično.

Posredno k preprečevanju dela na črno oziroma sive ekonomije prispeva tudi nadzor nad izdajanjem računov, ki je bil v letu 2017 vključen v vse inšpekcijske nadzore, povezane z nakupom blaga in/ali storitve v prodajnem prostoru zavezanca (gostinstvo, trgovina, tržnica, vulkanizerska dejavnost, frizerstvo, cvetličarstvo), in v primerih prejetih prijav kršitev.

V letu 2017 je Tržni inšpektorat RS tako izvedel 6980 nadzorov glede spoštovanja določil Zakona o davčnem potrjevanju računov. V primeru ugotovljenih nepravilnosti so tržni inšpektorji ukrepali v skladu s pooblastili, in sicer so bile zaradi ugotovljenih prekrškov po Zakonu o davčnem potrjevanju računov v upravnem postopku izdane 4 upravne odločbe, v prekrškovnem postopku pa je bilo zaradi manjših kršitev izrečenih 235 opozoril po ZP-1 ter izdanih 16 opominov, 29 plačilnih nalogov in 16 prekrškovnih odločb.

Tržni inšpektorat RS sodeluje tudi z različnimi stanovskimi združenji (obrtno-podjetniška zbornica, gospodarska zbornica, trgovinska zbornica), predvsem z vidika preventive z različnimi izobraževanji.

***INŠPEKTORAT REPUBLIKE SLOVENIJE ZA DELO***

**Podatki o številu izvedenih nadzorov in izrečenih ukrepov**

V letu 2017 so inšpektorji za delo glede na omejeno pristojnost ugotovili 18 kršitev prepovedi zaposlovanja na črno. Ker preverjanje zakonodaje na tem področju ni več v pristojnosti Inšpektorata RS za delo (razen v delu, ki se nanaša na objavo potrebe po delavcu za delo, ki ni vezano na delodajalčevo registrirano ali priglašeno dejavnost, kjer smo ugotovili 1 kršitev), inšpektorji evidentirajo te kršitve samo v primerih, ko pri delodajalcu ob obravnavi drugih delovnopravnih vprašanj naletijo tudi na zaposlovanje na črno. Inšpektorji za delo pa v skladu s tretjim odstavkom 19. člena Zakona o preprečevanju dela in zaposlovanja na črno ter v povezavi s četrto točko prvega odstavka 19. člena Zakona o inšpekciji dela v primeru ugotovljene zaposlitve na črno izdajo odločbo, s katero prepovejo opravljanje dela posamezniku, ki je zaposlen na črno, in s tem nemudoma seznanijo Finančno upravo RS. Tudi sicer prejete prijave, iz katerih izhaja sum kršitve prepovedi zaposlovanja oziroma dela na črno, IRSD redno odstopa v reševanje Finančni upravi RS.

Na podlagi ugotovljenih kršitev zaposlovanja na črno so inšpektorji za delo v letu 2017 v 27 primerih z odločbo prepovedali opravljanje dela delavcev ali delovnega procesa oziroma uporabo sredstev za delo do odprave nepravilnosti.

**Primeri dobre prakse in uspešne akcije**

Inšpektorji pri svojem delu sodelujejo z drugimi inšpekcijami oziroma drugimi organi, najpogosteje s Finančno upravo RS, v letu 2017 predvsem na področju plačila za delo in področju zaposlovanja oziroma dela tujcev ter s Policijo in Tržnim inšpektoratom RS. Poleg tega so sodelovali z Zdravstvenim inšpektoratom RS, Inšpektoratom RS za infrastrukturo, Inšpektoratom RS za okolje in prostor, Inšpektoratom RS za kmetijstvo, gozdarstvo, lovstvo in ribištvo, Uradom RS za kemikalije – Inšpekcijo za kemikalije in Upravo RS za varno hrano, veterinarstvo in varstvo rastlin. Statistično niso posebej zbirali podatkov o vseh izvedenih skupnih aktivnostih z drugimi nadzornimi organi.

Pridružili so se npr. skupnemu usklajenemu nadzoru Inšpektorata RS za infrastrukturo in Policije nad tujimi prevozniki, ki so opravljali prevoz v ali iz RS. V akciji nadzora nad izvajanjem delovnopravne zakonodaje tujih delodajalcev, ki izvajajo čezmejne storitve v RS oziroma napotujejo delavce na delo v RS, IRSD so sodelovali Finančna uprava RS, Tržni inšpektorat RS in Policija. Inšpektorji s področja delovnih razmerij ter varnosti in zdravja pri delu so se skupaj s Finančno upravo RS in Policijo pridružili skupni evropski akciji za preprečevanje izkoriščanja delavcev (trgovina z ljudmi), ki jo je v okviru predsedovanja Evropski uniji pripravil nizozemski inšpektorat za delo v sodelovanju z *Gangmasters Licensing Authority* (GLA). Opravljeni so bili inšpekcijski nadzori po gradbiščih po celotni Sloveniji.

Inšpektorji za delo so sodelovali tudi v nekaterih skupnih akcijah oziroma nadzorih, ki so bili organizirani v okviru regijskih koordinacij.

Za učinkovitejše odkrivanje in preprečevanje kršitev, pa tudi ukrepanje, so pri svojem delu intenzivno sodelovali s socialnimi partnerji, tako s sindikati kot delodajalci, ter nekaterimi nadzornimi institucijami v Republiki Sloveniji. Vključeni so bili tudi v različne medresorske delovne skupine. Sodelovali so tudi z različnimi mednarodnimi organi oziroma organizacijami, državnimi organi RS in nevladnimi organizacijami. Na mednarodnem področju je IRSD sodeloval z drugimi inšpekcijskimi organi držav članic EU v segmentu napotenih delavcev, in sicer prek sistema IMI.

***NADZORNI ORGANI S PODROČJA PROMETA, KMETIJSTVA IN OKOLJA, GOZDARSTVA, ENERGETIKE IN PROSTORA, ZDRAVJA, ŠOLSTVA IN ŠPORTA TER NOTRANJIH ZADEV***

1. ***Inšpektorat Republike Slovenije za infrastrukturo***

Pri navedenih podatkih, ki so navedeni po vzorcu predhodnih let, so upoštevani nadzori/ukrepi z neposredno uporabo nadzora/ukrepov po ZPDZC-1 ter primeri nadzora/ukrepov, kjer so ti izvedeni po ZPCP-2, vendar v povezavi z ZPDZC-1 (pravna oseba ali s. p. nima z zakonom predpisanih listin o izpolnjevanju pogojev za opravljanje registrirane dejavnosti – licence).

**Podatki o številu izvedenih nadzorov in izrečenih ukrepov**

Na poddročju dejavnosti prevoza blaga in potnikov v cestnem prometu je inšpekcija za cestni promet izvedla 1379 inšpekcijskih pregledov in pri tem v 9 primerih ugotovila kršitve v povezavi zvezi z delom črno (5x PO, 4x FO).

Upravni ukrepi: po ZPDZC-1 sta bili izdani 2 odločbi o prepovedi opravljanja avtotaksi prevozov fizičnim osebam.

Prekrškovni ukrepi: izdani 2 prekrškovni odločbi (2x PO) ter 10 plačilnih nalogov (3x PO, 3x odg. os. PO in 4x FO).

**Finančni učinki**

* število izrečenih glob: 12
* znesek izrečenih glob: 38.000,00 EUR
* znesek plačanih glob: 18.000,00 EUR (plačilo ½ izrečene globe)

Neplačane globe so poslane v izterjavo FURS.

**Primeri dobre prakse in uspešne akcije**

Naloge s področnih nadzorov inšpekcije za cestni promet Inšpektorata RS za infrastrukturo se izvajajo v skladu z načrti dela (letni, mesečni, tedenski). Na področju nadzora nad dejavnostjo prevozništva IRSI načrtuje, organizira in usklajuje tudi akcije z drugimi nadzornimi organi. Pri inšpekcijskih pregledih so inšpektorji za cestni promet pozorni na morebitno opravljanje dela na črno, se je pa v pretekli praksi pokazalo, da so take kršitve prisotne predvsem v dejavnosti avtotaksi prevozov in drugih oblikah prevoza potnikov z osebnimi vozili, redkeje v dejavnosti prevoza blaga ali prevozi potnikov z avtobusi.

Kot primer dobre prakse navajamo organiziranje in usklajevanje skupnih nadzorov nad izvajanjem taksi dejavnosti v sodelovanju z različnim drugimi nazornimi organi.

Akcija: nadzor nad taksi dejavnostjo

Čas akcije: leto 2017 v dopoldanskih, popoldanskih in večernih urah

Kraj akcije: Ljubljana (pogosteje), Koper, Portorož, Nova Gorica, Kranj, Bled, Brnik, Velenje, Trbovlje, Slovenska Bistrica, Celje in Rogaška Slatina

Število akcij*:* v letu 2017 je bilo organizirano 30 skupnih akcij

Sodelujoči:

* *Urad RS za meroslovje:* sodelovanje v 18 skupnih akcijah;
* *Tržni inšpektorat RS:* sodelovanjev 9 skupnih akcijah;
* *Finančna uprava RS:* sodelovanje v 8 skupnih akcijah;
* *Policija (PP Ljubljana Center):* sodelovanje v vseh skupnih akcijah, ki so potekale v nočnem času;
* *Inšpektorat MU MOL:* sodelovanje v 29 skupnih akcijah.

Ugotovitve: Glede na občutljivost problematike prevoza potnikov v taksi dejavnosti, glede katere IRSI prejme tudi precej prijav, in dejstvo, da se še zmeraj odkrivajo avtotaksi prevozniki, ki nimajo urejene licence za opravljanje dejavnosti, bo IRSI še naprej izvajal take usklajene nadzore ob sodelovanju drugih organov.

Inšpekcija za cestni promet IRSI, predvsem v postopkih nadzora na sedežih prevoznih podjetij po ZDCOPMD, pri pregledu aktivnosti voznikov po tahografskih izpisih odkriva utemeljene sume zaposlovanja na črno. V navedenih primerih se ugotovitve z listinskimi dokazili pošljejo FURS kot pristojnemu organu glede zaposlovanja na črno.

1. ***Inšpektorat Republike Slovenije za okolje in prostor***

**Podatki o številu izvedenih nadzorov in izrečenih ukrepov**

Inšpektorat RS za okolje in prostor je v letu 2017 v skladu z dodeljenimi pooblastili izvajal nadzor in opravljal naloge inšpekcijskega nadzora nad izvajanjem predpisov na gradbenem, stanovanjskem in geodetskem področju ter področju okolja in narave. V okviru dela inšpektorata so inšpektorji izvajali nadzor nad izvajanjem predpisov in splošnih aktov s področja varstva okolja, ohranjanja narave, voda, industrijskega onesnaževanja, gensko spremenjenih organizmov, urejanja prostora in naselij, graditve objektov in izvedbe gradbenih konstrukcij, izpolnjevanja bistvenih zahtev za objekte, stanovanjske zadeve in geodetske dejavnosti.

Gradbena inšpekcija IRSOP je med 1. 2. in 8. 12. 2017 izvedla usklajeno akcijo v zvezi z nadzorom nad delom izvajalcev. V akciji je sodelovalo 55 gradbenih inšpektorjev IRSOP. Gradbeni inšpektorji so uvedli 371 postopkov, od teh 363 upravnih inšpekcijskih postopkov in 8 prekrškovnih postopkov.

Od 330 načrtovanih inšpekcijskih pregledov oziroma nadzorov jih je bilo izvedenih 434, kar pomeni, da je bil načrt presežen. Inšpekcijski nadzor je bil zlasti usmerjen v gradnjo zahtevnih in manj zahtevnih objektov, nadzor nad katerimi glede spoštovanja določb Zakona o graditvi objektov (v nadaljevanju: ZGO-1) in podzakonskih predpisov, izdanih na njegovi podlagi, je v širšem interesu. Opravljen je bil usklajen nadzor na gradbiščih, v katerem so gradbeni inšpektorji preverjali zlasti, ali izvajalci pri graditvi objektov izpolnjujejo z zakonom določene pogoje za opravljanje svojega dela, v povezavi s pristojnostmi nadzora, opredeljenih z določili ZPDZC-1.

Gradbeni inšpektorji IRSOP so v okviru akcije izdali ukrepe za odpravo pomanjkljivosti na podlagi določil ZGO-1, ki pa se niso nanašali na nadzor po ZPDZC-1.

Inšpekcija za okolje in naravo je v letu 2017 tri zadeve v reševanje odstopila FURS, eno zadevo pa tržnemu inšpektoratu, ki jo je prav tako odstopil FURS, in sicer v zvezi z izvajanjem dejavnosti v stanovanju.

**Primeri dobre prakse in uspešne akcije**

Gradbena inšpekcija je v letu 2017 opravila usklajen nadzor na gradbiščih zahtevnih ali manj zahtevnih objektov, v katerem so gradbeni inšpektorji preverjali zlasti, ali izvajalci pri graditvi objektov izpolnjujejo z zakonom določene pogoje za opravljanje svojega dela.

1. ***Inšpektorat Republike Slovenije za kmetijstvo, gozdarstvo, lovstvo in ribištvo***

**Podatki o številu izvedenih nadzorov in izrečenih ukrepov**

Gozdarska inšpekcija je v letu 2017 izvedla 224 nadzorov nad izvajalci del v gozdovih. V 8 primerih je ugotovila sum kršitev določb ZPDZC-1, kar je odstopila v reševanje FURS.

V letu 2017 je kmetijska inšpekcija pri rednih nadzorih opravila še 32 pregledov v skladu z Zakonom o preprečevanju dela in zaposlovanja na črno, in sicer v povezavi s prodajo lastnih kmetijskih pridelkov in izdelkov s sosednjih kmetij na lokalnih trgih ter predelavo kmetijskih pridelkov in živil v povezavi z dopolnilno dejavnostjo na kmetiji. Le v enem primeru zavezanec ni bil vpisan v Register kmetijskih gospodarstev, kar je bilo pozneje urejeno, drugih kršitev pa nismo ugotovili.

**Finančni učinki**

Inšpektorat Republike Slovenije za kmetijstvo, gozdarstvo, lovstvo in ribištvo sam ne vodi takih inšpekcijskih postopkov, zato te ocene ne more podati.

**Primeri dobre prakse in uspešne akcije**

Sodelovanje gozdarske in kmetijske inšpekcije z nadzornimi organi, kot so FURS, TIRS in Policija, je zelo dobro. S temi organi je gozdarska inšpekcija v letu 2017 izvedla štirinajst skupnih nadzorov nad izvajalci del v gozdovih.

1. ***Zdravstveni inšpektorat Republike Slovenije***

**Podatki o številu izvedenih nadzorov in izrečenih ukrepov**

Zdravstveni inšpektorji so opravili 1.036 inšpekcijskih pregledov. Na podlagi ugotovitev nadzora je bilo izrečenih skupno 52 ukrepov, od tega 25 upravnih ukrepov (21 odločb o prepovedi opravljanja dejavnosti in štiri upravna opozorila) in 27 prekrškovnih sankcij/ukrepov (štiri odločbe o prekršku z izrekom globe, osem odločb o prekršku z izrekom opomina po ZPDZC-1, 11 plačilnih nalogov z izrekom globe po ZPDZC-1 in štiri opozorila za storjen prekršek po ZP-1).

**Finančni učinki**

V prekrškovnem postopku je bilo za kršitve ZPDZC-1 izrečenih glob za skupno 18.500 evrov.

**Primeri dobre prakse in uspešne akcije**

Zdravstveni inšpektorat Republike Slovenije je največ kršitev zaznal ob izvajanju rednih inšpekcijskih pregledov, v okviru katerih se je ugotavljalo izvajanje zdravstvene dejavnosti brez ustreznega dovoljenja oziroma se je ugotavljalo, da izvajanje zdravstvene dejavnosti ni bilo v skladu z izdanim dovoljenjem na podlagi Zakona o zdravstveni dejavnosti ali posamezni izvajalec zdravstvene storitve ni imel dovoljenja za opravljanje zdravstvene dejavnosti. Na večjih prireditvah oziroma prireditvah z večjim zdravstvenim tveganjem in tveganjem za dogodke se je preverjalo tudi, ali izvajalec službe nujne medicinske pomoči izpolnjuje pogoje za opravljanje te dejavnosti (dovoljenje). Poleg navedenega je bilo ugotovljeno tudi, da so posamezni zavezanci, ki niso bili zdravstveni delavci, opravljali zdravstveno storitev, za katero niso izpolnjevali pogojev.

1. ***Inšpektorat Republike Slovenije za šolstvo in šport***

**Podatki o številu izvedenih nadzorov in izrečenih ukrepov**

IRSŠŠ je v obdobju od 1. 1. 2017 do 31. 12. 2017 prejel 40 pobud zaradi domnevnih kršitev zakonodaje s področja dela in zaposlovanja na črno na področju šolstva. Na podlagi dokumenta Strateške usmeritve in prioritete IRSŠŠ za leto 2017 in na podlagi določenega letnega programa IRSŠŠ pojasnjuje, da je upoštevaje oceno tveganja na delovnem področju v letu 2017 na področju športa v okviru rednih inšpekcijskih nadzorov načrtoval med drugim tudi nadzor na področju izpolnjevanja pogojev za opravljanje nalog v športu nacionalnega pomena, pri čemer se je nadzor med drugim nanašal tudi na ustrezno izobrazbo oziroma usposobljenost strokovnih delavcev, kar sodi na področje dela na črno. V teh primerih je bilo pregledanih 80 zavezancev.

Pobude v zvezi z delom na črno na področju šolstva se ugotavljajo pri samostojnih podjetnikih, ki imajo registrirano dejavnost v standardni klasifikaciji dejavnosti (SKD) pod šifro dnevno varstvo otrok, pri čemer dejavnost ni vpisana v ustrezen register na podlagi šolske zakonodaje, zato se obravnava kot delo na črno. Kot delo na črno se vodijo tudi primeri ustanovitve zasebnih vrtcev s strani pravnih oseb, ki se ne vpišejo v razvid izvajalcev, ki izvajajo programe za predšolske otroke na podlagi 34. člena ZOFVI. Kot delo na črno so bili zavedeni tudi posamezni primeri pobud, ki jih je prejel IRSŠŠ, nanašale pa so se na domnevne nepravilnosti pri zaposlovanju, objavi razpisov oziroma neustrezne izobrazbene pogoje zaposlenih, kjer je IRSŠŠ v delu z vidika pristojnosti šolske inšpekcije lahko preverjal ustreznost izobrazbenih pogojev zaposlenih.

Delo na črno na področju športa beležijo v primerih, ko posamezni strokovni delavci v športu nimajo ustrezne izobrazbe ali ustrezne usposobljenosti, kot to določa Zakon o športu.

Vsebinsko so se inšpekcijski postopki na področju dela na črno nanašali na:

* izvajanje varovanja otrok in neustreznega vpisa v razvid (19);
* dodatno delo strokovnega delavca (1);
* nepravilnosti pri zaposlovanju, neustrezno izobrazbo (20);
* neustrezno izobrazbo ali strokovno usposobljenost delavcev na področju športa (80 po uradni dolžnosti).

Izrečeni so bili naslednji ukrepi:

* izdane so bile 4 odločbe o prepovedi opravljanja dejavnosti in 1 ureditvena odločba;
* v 9 primerih so bila zavezancem izrečena opozorila na zapisnik v skladu z drugim in tretjim odstavkom 33. člena Zakona o inšpekcijskem nadzoru ter določeni roki za odpravo, v 22 primerih pa oddana priporočila za delo;
* prejete pobude (vsebine, ki so se nanašale na zaposlovanje) smo v delih domnevnega dela na črno odstopili v reševanje pristojnim organom.

V letu 2016 je bilo na novo uvedenih 10 prekrškovnih postopkov:

po ZPDZC-1 smo izrekli 5 glob in 2 opomina zaradi kršitev 21. člena, in sicer na podlagi:

* + - * prvega odstavka (3 kršitve),
      * petega odstavka (1 kršitev),
      * šestega odstavka (1 kršitev).

**Finančni učinki**

Skupno je bilo izrečenih za 3520 EUR glob in 412 EUR stroškov postopka – sodne takse.

**Primeri dobre prakse in uspešne akcije**

Z vidika spoštovanja pravic otrok in zagotavljanja varnosti otrok v predšolskem obdobju IRSŠŠ pozitivno ocenjuje inšpekcijske preglede v primerih varovanja otrok ali izvajanja vrtčevske dejavnosti, z vidika varovanja zdravja ljudi pa tudi pa tudi preverjanje ustreznosti izobrazbe športnih delavcev.

1. ***Inšpektorat Republike Slovenije za notranje zadeve***

**Podatki o številu izvedenih nadzorov in izrečenih ukrepov**

Inšpektorji IRSNZ so v letu 2017 opravili skupno 638 inšpekcijskih nadzorov iz svoje pristojnosti. V vseh so bili pozorni tudi na vse oblike morebitnega dela in zaposlovanja na črno. Posebna pozornost je bila namenjena področju zasebnega varovanja, kjer je bilo tudi največ pritožb glede tega, da so varnostniki opravljali delo na črno, da so opravili bistveno več ur, kot je to določeno s pogodbo, da so prejemali plačila neposredno »na roko« ipd. Na področju zasebnega varovanja je bilo tako izvedenih 393 inšpekcijskih nadzorov, pri čemer so inšpektorji v vseh primerih ugotavljali tudi morebitne nepravilnosti oziroma kršitve s tega področja. V inšpekcijskih nadzorih je bilo zaznanih 45 različnih kršitev oziroma nepravilnosti, ki so bile v nadaljnjo obravnavo odstopljene predvsem inšpektoratu za delo in Finančni upravi RS.

**Primeri dobre prakse in uspešne akcije**

Po oceni IRSNZ so primer dobre prakse akcije, izvedene skupaj s policijskimi upravami oziroma policijskimi postajami in drugimi inšpekcijami (predvsem s tržno in delovno inšpekcijo).

***POLICIJA***

**Podatki o številu izvedenih nadzorov in izrečenih ukrepov**

V letu 2017 so policisti v RS v zvezi z delom na črno izvedli skupno 313 poostrenih nadzorov. V nadaljevanju je statistično poročilo po policijskih upravah (za lažji pregled).

PU Murska Sobota:

V zvezi z delom na črno je bilo podanih 6 predlogov drugemu prekrškovnemu organu, in sicer 5 FURS in v enem primeru inšpektoratu za delo.

PU Ljubljana:

Pri nadzorih je bilo ugotovljenih skupno 76 prekrškov po Zakonu o tujcih, inšpekcijske službe so v 3 primerih izrekle ukrep začasne prepovedi obratovanja lokala, podanih je bilo 5 kazenskih ovadb zaradi KD zaposlovanja na črno po 199. členu KZ-1. Nadzorniki FURS pa so ugotovili 39 kršitev po ZPZDC-1, in sicer 20 kršitev prve alineje prvega odstavka 23. člena (zveza prva alineja prvega odstavka 5. člena: pravna oseba s posameznikom ni sklenila pogodbe o zaposlitvi in ga ni prijavila v obvezna socialna zavarovanja), 12 kršitev po peti alineji prvega odstavka 23. člena (zveza šesta alineja prvega odstavka 5. člena: pravna oseba je nezakonito zaposlila državljana tretje države), 6 kršitev po drugi alineji prvega odstavka 23. člena (zveza tretja alineja prvega odstavka 5. člena: pravna oseba z upokojencem ni sklenila pogodbe o opravljanju začasnega ali občasnega dela in ga ni prijavila v obvezna socialna zavarovanja) in 6 kršitev po drugi alineji prvega odstavka 23. člena (zveza druga alineja prvega odstavka 5. člena: pravna oseba s posameznikom ni sklenila pogodbe civilnega prava in ga ni prijavila v obvezna socialna zavarovanja).

PU Koper:

V poostrenih nadzorih so ugotovili štiri primere prevzema tujcev, ki so v RS bivali v nasprotju z namenom. Podali so tudi 12 predlogov drugemu prekrškovnemu organu, in sicer FURS.

PU Novo mesto:

V okviru poostrenih nadzorov in ob rednem delu so v preteklem letu obravnavali skupno 203 kršitve s področja Zakona o preprečevanju dela in zaposlovanja na črno, in sicer zoper 127 fizičnih oseb in 76 pravnih oseb. Poleg prekrškov so v letu 2017 obravnavali tudi pet kaznivih dejanj zaposlovanja na črno po 199. členu KZ-1.

PU Maribor:

V okviru poostrenih nadzorov so policisti zaznali 4 kršitve, ki so jih odstopili drugemu prekrškovnemu organu – FURS, v enem primeru so zaznali kaznivo dejanje zaposlovanja in dela na črno, izdani so bili tudi štirje plačilni nalogi po ZPPreb-1.

PU Kranj:

Na tem območju sta bili v času poostrenih nadzorov zaznani 2 kršitvi prepovedi zaposlovanja in dela na črno, pri čemer sta bila podana predloga drugemu prekrškovnemu organu.

PU Celje:

Na tem območju so bile v času poostrenih nadzorov zaznane 3 kršitve prepovedi zaposlovanja in dela na črno, pri čemer so bili podani predlogi drugemu prekrškovnemu organu.

PU Nova Gorica:

Policisti so ugotovili štirinajst (14) kršiteljev in v zvezi s tem podali predloge drugemu prekrškovnemu organu.

Zaposlovanje na črno je inkriminirano kot kaznivo dejanje v 199. členu KZ-1, ki ga preiskuje policija na regijski ali lokalni ravni. V letu 2017 je policija zaradi suma storitve kaznivega dejanja zaposlovanja na črno pri pristojnih okrožnih državnih tožilstvih podala 44 kazenskih ovadb, kar pomeni 47,6-odstotno zmanjšanje v primerjavi z letom 2016, ko je bilo podanih 84 kazenskih ovadb. V podanih kazenskih ovadbah je bilo ovadenih 24 pravnih oseb in 51 fizičnih oseb, oškodovani pa sta bili 102 fizični osebi. V letu 2017 je bil največji delež (29,54 %) tovrstnih kaznivih dejanj obravnavan na območju Policijske uprave Ljubljana.

Največ oškodovanih fizičnih oseb pri kaznivem dejanju zaposlovanja na črno je državljanov Bosne in Hercegovine (31,37 %), sledijo jim državljani Slovenije (26,47 %), državljani Srbije (10,78 %), državljani Madžarske (8,82 %), državljani Makedonije (7,84 %), državljani Kosova (4,90 %), državljani Romunije in Bolgarije (3,92 %) ter državljani Italije in Kitajske (0,98 %).

**Finančni učinki**

Tega okvira ni mogoče vrednotiti, saj so obravnavane aktivnosti opredeljene kot osnovna dejavnost policije.

**Primeri dobre prakse in uspešne akcije**

Poostrene nadzore velikokrat izvajamo skupaj z mobilnimi oddelki FURS ali delovnim inšpektorjem, tako da se ti takoj vključijo v obravnavo kršitev ZPDZC-1, medtem ko policisti obravnavajo prekrške po drugih predpisih. Včasih v primeru zaznanih kršitev navedene tudi pokličemo na kraj sam, saj tako ni več potrebe po formalnem obveščanju in podajanju predlogov drugemu prekrškovnemu organu.

Obveščanje poteka tudi v obratni smeri. V avgustu 2017 so nas s FURS obvestili, da so zaradi dela na črno v pekarni obravnavali državljanko Kosova, vključili smo se v zadevo in ugotovljeno je bilo, da ta prebiva v Republiki Sloveniji na podlagi dovoljenja za začasno prebivanje, ki ji je bilo izdano zaradi združitve družine. Zoper navedeno smo ukrepali in o tem obvestili UE Murska Sobota zaradi sprožitve postopka odpovedi dovoljenja za prebivanje.

Zaradi boljšega usklajevanja in izmenjave podatkov na vsake tri mesece organiziramo usklajevalne posvete med predstavniki policijskih enot (PE, OKC, SKP in SUP) in FURS (vodjem sektorja za nadzor in vodjem mobilne enote).

V skupnih nadzorih, kjer sodeluje več služb (več inšpekcijskih služb in FURS) po predhodnih dogovorih in uskladitvi, je praviloma ugotovljenih več kršitev z različnih področij in tudi delo je lažje.

V letu 2017 je bila pri nadzoru nad gradbiščem ugotovljena kršitev oziroma KD zaposlovanja na črno. Pri tem smo naleteli na propadlo podjetje, ki je bilo pred nadzorom prepisano na direktorja, državljana BIH. Tako je nekdanji lastnik in direktor, državljan Makedonije s stalnim prebivališčem v RS, preložil odgovornost na propadlo podjetje in množično zaposloval na črno. O primeru sta bila obveščena IRSD in TIRS ter zaprošena za izvedbo nadzora, za katerega policija nima pristojnosti. Tako je bil v enem tednu opravljen nadzor, ki je storilcem onemogočil nadaljnje delovanje na navedenem gradbišču.

Policija je z zbiranjem obvestil med rednim delom zaznala, da v podjetju, proizvodni hali, delo izvaja tuj državljan, ki nima dovoljenja za tako prebivanje in delo opravlja na črno. Z operativnim delom je bil pridobljen podatek, točno kdaj je tujec na delu. V dogovoru z inšpekcijskimi službami (FURS; TIRS in IRSD), predvsem zaradi njihovih pooblastil vstopa v zaprte proizvodne prostore, je bil opravljen inšpekcijski nadzor, v katerem je bilo ugotovljeno, da tujec dela na črno in hkrati prebiva nezakonito.

**UGOTOVLJENE TEŽAVE IN PREDLOGI REŠITEV**

***FINANČNA UPRAVA REPUBLIKE SLOVENIJE***

*Nadzor nad študentskim/dijaškim delom*

V nadaljevanju je predstavljena problematika, povezana z nadzorom nad občasnim in začasnim delom dijakov in študentov, ki jo FURS zaznava v nadzorih:

1. Pravočasnost izvedene prijave v zavarovanje

FURS v nadzorih ugotavlja, da študentski servisi, ki morajo prijavo za poškodbe pri delu in poklicne bolezni za študentsko delo pri Zavodu za zdravstveno zavarovanje Slovenije oddati pred začetkom opravljanja dela, teh ne oddajo pravočasno ali jih oddajo celo šele po tem, ko je študentsko delo že končano. To pomeni, da se za namene izvajanja nadzora oziroma suma zaposlovanja na črno podatki o prijavah v zavarovanje ne morejo uporabiti. Dejansko stanje se lahko ugotovi šele po opravljenem nadzoru na terenu z naknadnim pozivanjem oziroma pridobivanjem podatkov in dokumentacije, ki dokazuje pravno podlago za delo dijaka oziroma študenta, kar znatno oteži in podaljša nadzor, omogoča pa tudi zlorabe (naknadno izdana napotnica).

1. Ponarejena potrdila o vpisu oziroma statusu dijaka/študenta in ponarejene napotnice

S strani Policije je bil FURS obveščen, da so študentski servisi izdajali napotnice na podlagi ponarejenega potrdila o vpisu, ki je bil predložen s stani dijaka / študenta študentskemu servisu. Za potrebe ugotavljanja dejanskega stanja, bi bilo tudi za namene takojšnjega odkrivanja oz. preprečevanja takih primerov v Evidenci študentskega dela nujno potrebno zagotoviti podatke o izdanih napotnicah. Prav tako obstajajo tveganja, da se delo opravlja na podlagi ponarejenih napotnic, ki naj bi služile izključno za namene nadzora po ZPDZC-1, zato se v takih primerih študent in delodajalec dogovorita za gotovinsko izplačilo opravljenega dela, kar pa je v nasprotju s pravili študentskega dela.

1. Plačila za delo v gotovini kljub izdani študentski napotnici

V nadzorih se ugotavlja tudi, da je napotnica za delo izdana, delodajalec pa po opravljenem delu plačilo dijaku ali študentu izplača v gotovini in ne prek študentskega servisa. Tudi v takih primerih gre za kršitev zaposlovanje na črno, kar je v konkretnem primeru na podlagi podane zahteve za sodno varstvo s strani kršitelja potrdila tudi sodba sodišča.

1. Neplačilo opravljenega začasnega in občasnega dela zaradi nepotrditve študentske napotnice

FURS je seznanjen s primeri, da je bilo študentsko delo opravljeno, plačila pa študent ni prejel, saj delodajalec ni potrdil napotnice.

V navedenih primerih gre tako za kršitve zaposlovanja na črno oziroma kazniva dejanja ponarejenih listin (ponarejena potrdila in napotnice) kot za kršitve povezane z neobračunanimi in neplačanimi dajatvami od izplačanih dohodkov za študentsko delo (davki in prispevki ter koncesijskih dajatev, ki jo prejme Študentska organizacija Slovenije). Prav tako so omogočene kršitve pravic iz naslova socialnega zavarovanja (neobračun prispevkov za pokojninsko zavarovanje, pomeni prikrajšanje iz naslova delovne dobe). Ne nazadnje se na ta način ne sledi namenu vzpostavljene evidence študentskega dela, saj v takih primerih niso vključeni pravilni podatki o znanjih, izkušnjah in kompetencah, ki jih posameznih pridobi v okviru študentskega dela.

Dejstvo je, da sama izdaja napotnice za študentsko delo še ne pomeni, da se delo opravlja oziroma se bo opravilo. V primeru, da napotnica ne bi bila uporabljena, bi evidenca študentskega dela v takšnem primeru ne imela izpisanih vseh podatkov, kar bi pomenilo, da delo dejansko ni bilo opravljeno, v nasprotnem primeru pa bi se lahko prepoznavale prej opisane kršitve.

*Evidenca študentskega dela po Zakonu o urejanju trga dela (ZUTD)*

Le ustrezna evidenca študentskega dela bo omogočila učinkovito preprečevanje dela in zaposlovanja na črno ter učinkovit nadzor nad študentskim delom. FURS poudarja, da za izvajanje nadzora po ZPDZC-1 potrebuje neposreden (*on-line*) dostop do evidence študentskega dela, ki mora vključevati podatke o vseh izdanih napotnicah. Navedeno izhaja iz predhodno opisanih ugotovitev nadzornih aktivnosti in kršitev pravic oseb, ki opravljajo občasno in začasno delo prek študentskega servisa.

Zaradi opisanih tveganj, različnih možnosti in razširjenosti zlorab pri študentskem delu je pomembno, da se navedeno področje ustrezneje in sistemsko uredi. Ministrstvo za delo, družino, socialne zadeve in enake možnosti (v nadaljevanju: MDDSZ) je marca 2018 že podalo obrazložitev vsebine evidence študentskega dela, vendar je potrebna ponovna proučitev, ali obstaja kakšna možnost, da se v evidenci študentskega dela zagotovijo podatki o vseh izdanih napotnicah, in ne samo o obračunanih napotnicah.

*Drugo*

Vprašanje pravne podlage za prijavo v obvezna socialna zavarovanja v primeru zaposlovanja na črno po prvi alineji prvega odstavka 5. člena ZPDZC-1, ko delavec ne želi podpisati pogodbe iz delovnega razmerja za nazaj in posledično delodajalec ne more izpolniti obveznosti iz sedmega oziroma osmega odstavka 5. člena ZPDZC-1 (plačati obveznosti iz delovnega razmerja za nazaj, to je za obdobje zaposlitve na črno). Po veljavni zakonodaji je podlaga za prijavo v socialno zavarovanje podpisana pogodba o zaposlitvi, v praksi pa se dogaja, da delavec iz različnih razlogov noče podpisati pogodbe (npr. prejema socialne transferje); tudi v primeru nezakonite zaposlitve državljana tretje države, ki v RS prebiva nezakonito, po izgonu tujca delodajalec ne more izpolniti obveznosti iz 8. odstavka 5. člena ZPDZC-1.

Nadzor nad tujci – FURS na terenu ugotovi kršitve Zakona o zaposlovanju, samozaposlovanju in delu tujcev (v nadaljevanju: ZZSDT), nadzor nad izvajanjem katerega je v pristojnosti IRSD; IRSD se na sume kršitev odziva v okviru razpoložljivih možnosti, kar pa v posameznih primerih lahko pomeni, da tujca ni mogoče več obravnavati, ker ga ni mogoče izslediti.

***TRŽNI INŠPEKTORAT REPUBLIKE SLOVENIJE***

Tržni inšpektorat RS je pri nadzoru po ZPDZC-1 že v letu 2016 zaznal težavo glede nadzora po Zakonu o varnosti in zdravju pri delu (Uradni list RS, št. 43/11; v nadaljevanju: ZVZD-1), kar je bilo podrobno obrazloženo že v poročilu za leto 2016 in na kar je bilo opozorjeno Ministrstvo za delo, družino, socialne zadeve in enake možnosti.

Tržni inšpektorat RS je pristojno ministrstvo že opozoril na to, da ZPDZC-1 v drugem odstavku 18. člena za nadzor ne določa Inšpektorata RS za delo, čeprav predpisi iz pristojnosti tega inšpektorata za opravljanje dejavnosti predpisujejo posebna dovoljenja.

Glede na navedeno še vedno ostaja aktualen predlog TIRS za spremembo zakonodaje tako, da bo za nadzor nad dovoljenji po ZVZD-1 prav tako pristojen Inšpektorat RS za delo, ki že sicer vsebinsko nadzoruje celotno področje, saj je le to smiselno z vidika učinkovitosti in gospodarnosti postopka. S tega vidika TIRS predlaga, da se dopolni drugi odstavek 18. člena ZPDZC-1 oziroma ZVZD-1 v 71. členu tako, da se izrecno določi pristojnost za nadzor nad dovoljenjem Inšpektoratu RS za delo.

***INŠPEKTORAT REPUBLIKE SLOVENIJE ZA DELO***

IRSD je obravnaval številne kršitve in zlorabe delovnopravne zakonodaje, predvsem na področju zagotavljanja temeljnih pravic iz dela, kar še vedno kaže na nizko stopnjo odgovornosti delodajalcev. Tako je Inšpektorat RS za delo posebno pozornost v inšpekcijskem nadzoru namenjal tistim področjem, ki se skozi prijave, opravljanje nadzorov in ugotovljene kršitve kažejo kot najbolj tvegana področja za večje kršitve pravic delavcev.

Kljub temu, da je bila pristojnost glede nadzora nad prepovedjo zaposlovanja na črno leta 2014 prenesena na Finančno upravo RS, na inšpektoratu za delo še vedno prejemamo večje število prijav domnevnih tovrstnih kršitev s strani posameznikov (večinoma anonimnih prijaviteljev), včasih pa tudi s strani drugih organov.

Po mnenju IRSD sta medsebojna povezljivost in izmenjava informacij ter podatkov različnih nadzornih organov v današnjem času nujni za hitro odzivnost in ne nazadnje ključni za učinkovitost.

Tudi na tem mestu opozarjamo na problematiko vodenja inšpekcijskih postopkov oziroma vročanja pravnim osebam, ki dejansko ne poslujejo na registriranih sedežih in nimajo urejenih hišnih predalčnikov. Obravnavamo tudi primere, ko odgovorne osebe pravnih oseb nimajo prijavljenega niti stalnega niti začasnega bivališča v Centralnem registru prebivalstva. Poleg tega ugotavljamo, da v vse večjem številu prihaja do sprememb odgovornih oseb pravnih oseb, in sicer tako, da se za zakonitega zastopnika postavljajo osebe iz tretjih držav, kar otežuje vodenje inšpekcijskih postopkov oziroma onemogoča izrek ukrepov za kršitve, ugotovljene v postopku, in izterjavo glob. V zvezi z navedenim bi bilo treba po mnenju IRSD določiti pravne podlage za vročanje tako pravnim kot odgovornim osebam v varen elektronski predal kot tudi določiti podatka o varnem elektronskem predalu za vročanje pravnim in odgovornim osebam kot obvezna podatka v AJPES.

Zelo pomembno je, da se v predpisih jasno določijo razmejitve delovnih področij, da se nadzor v nadaljevanju ne izvaja le delno in se zadeve delno odstopajo drugim organom ter, ne nazadnje, da ne prihaja do »podajanja« zadev in izrekanja nepristojnosti organov. Zato je smiselno, da so nadzorni organi aktivno vključeni že v pripravo sprememb zakonodaje.

***NADZORNI ORGANI S PODROČJA PROMETA, KMETIJSTVA IN OKOLJA, GOZDARSTVA, ENERGETIKE IN PROSTORA, ZDRAVJA, ŠOLSTVA IN ŠPORTA TER NOTRANJIH ZADEV***

1. ***Inšpektorat Republike Slovenije za infrastrukturo***

Težave, s katerimi se spoprijema nadzorni organ IRSI, se nanašajo predvsem na težavno dokazovanje opravljanja dela na črno pri prevozu potnikov, ki se opravljajo z vozili kategorije M1 (osebna vozila), tako v inšpekcijskih kot prekrškovnih postopkih. Ker gre v primeru prevozov za dinamično dejavnost in ker v teh primerih skorajda ni možnosti pridobitve listinskih dokazil, je pogosto treba izvesti več nadzornih dejanj, da se izvajanje dela na črno dokaže vsaj z veliko verjetnostjo. Postopki zahtevajo veliko dela inšpektorjev za cestni promet v različnih krajevnih in časovnih okoliščinah, pri čemer v nekaterih primerih kljub temu ni mogoče dokazati podanih sumov opravljanja dela na črno.

1. ***Inšpektorat Republike Slovenije za okolje in prostor***

Pristojnosti in obseg dela inšpektorjev se na vseh področjih iz leta v leto povečujejo. Povečujejo se pristojnosti dela tako z materialnimi kot splošnimi predpisi, ne pa tudi število kadrov niti se ne izboljšujejo materialne razmere za delo. Vse to vpliva na možnost izpolnjevanja vseh obveznosti pri delu gradbenih inšpektorjev, zato ocenjujejo, da brez kadrovske okrepitve ne bo mogoče zagotavljati učinkovitega nadzora na vseh področjih dela, tudi nadzora nad preprečevanjem dela in zaposlovanja na črno.

1. ***Zdravstveni inšpektorat Republike Slovenije***

Na Zdravstvenem inšpektoratu RS ugotavljajo, da se v posameznih primerih pojavljajo težave pri določanju stvarnih pristojnosti za ukrepanje pri zaznavi dela na črno, kadar gre za posameznike, saj ZPDZC-1 v drugi alineji 18. člena določa stvarno pristojnost FURS za nadzor nad upoštevanjem šeste alineje 3. člena, ki določa splošno prepoved, če »posameznik opravlja dejavnost ali delo in ni vpisan ali nima priglašenega dela, kakor to določa ta ali drugi zakoni«. Občasno nastane položaj, ko se dva organa prepoznata kot pristojna za ukrepanje. Primer: zdravnik ima ustrezno licenco, ni pa vpisan v register zdravnikov pri Zdravniški zbornici Slovenije, kar je v pristojnosti preverjanja in ukrepanja ZIRS v skladu z določili Zakona o zdravniški službi, medtem ko je po ZPDZC-1 za nadzor nad posameznikom, ki opravlja dejavnost ali delo in ni vpisan, kakor določa drugi zakon, predviden FURS.

Glede na to predlagajo, da Ministrstvo za delo, družino, socialne zadeve in enake možnosti ob medresorskem usklajevanju posameznih predpisov sproti opozarja tudi na določanje posebnih pogojev za opravljanje dejavnosti ter stvarnih pristojnosti posameznih nadzornih organov oziroma da se stvarne pristojnosti jasno določijo v področnih predpisih, ki naj zaradi zahtev specialne ureditve smiselno določajo tudi pristojne nadzorne organe.

***POLICIJA***

Pri nadzoru so pogosto omejeni zaradi omejenih pooblastil, predvsem na področju vstopa v zasebne, poslovne in proizvodne prostore, kjer se opravlja dejavnost (pekarne, proizvodne linije, mizarske delavnice, kleparske in avtomehanične delavnice ipd.), ter na zasebna zemljišča, kjer se izvajajo gradbena dela. V teh primerih so odvisni od inšpekcijskih služb in uslužbencev mobilnih oddelkov FURS, pri čemer je potrebno poudariti, da tudi FURS nima vstopa v stanovanje (ustavna pravica) in mora za vstop pridobiti sodno odločbo. Tako se zaradi omejitve vstopa je policiji onemogočeno hitro odzivanje na zaznana stanja in uspešno ugotavljanja prekrškov.

Predlagana rešitev bi bila razširitev pooblastil policistov v povezavi z izvajanjem določil ZTuj, ZPDZC-1 in ZZSDT, saj je večina kršitev, ki jih policija ugotovi na področju zaposlovanja na črno, povezana s tujci.

Policisti se pri delu spoprijemajo tudi s težavami, ko inšpekcijske službe niso dosegljive ves čas, zaradi česar prihaja do zamika v vključevanje v posamezne primere. Pri tem nastajajo napake v postopku, saj policisti specifičnega znanja s tega področja nimajo.

**KADROVSKE IN MATERIALNE RAZMERE ZA DELO**

***FINANČNA UPRAVA REPUBLIKE SLOVENIJE***

Kadrovske, materialne in druge razmere za delo FURS se v primerjavi s preteklim letom niso bistveno spremenile. Izvajanje nalog in pooblastil po ZPDZC-1 in Zakonu o finančni upravi bo FURS zagotavljal z razporeditvijo razpoložljivih kadrov, ustrezno organizacijo in iskanjem rešitev, ki bodo izvajalce nadzorov pisarniško čim manj obremenjevale ter hkrati zagotavljale pravilnost in učinkovitost vodenih postopkov nadzora ter pravilnost in popolnost ugotavljanja dejanskega stanja v postopkih. FURS je s tem namenom ustanovil tudi posebno delovno skupino za nadzor na področju sive ekonomije. Nadzore bodo opravljali uslužbenci mobilnih oddelkov in finančni inšpektorji.

FURS bo še naprej sodeloval z drugimi inšpektorati, strokovnimi združenji ter splošno in zainteresirano strokovno javnostjo in pripravljal predloge za sistemske spremembe zakonodaje za obvladovanje tveganj na področju sive ekonomije.

***TRŽNI INŠPEKTORAT REPUBLIKE SLOVENIJE***

Na dan 31. 12. 2017 je bilo na Tržnem inšpektoratu RS zaposlenih 121 delavcev. Neposredno inšpekcijsko nadzorstvo je opravljalo 98 tržnih inšpektorjev, kar sta dva inšpektorja manj kot v letu 2016. Negativen trend na področju zaposlovanja inšpektorjev zaznavamo že od leta 2003, medtem ko se pristojnosti širijo.

Tržni inšpektorat RS je imel leta 2008, ko je nastopila gospodarska kriza, zaposlenih 115 inšpektorjev, ki so opravljali nadzor nad spoštovanjem določil več kot 100 predpisov, pri čemer je bilo v Sloveniji registriranih 171.126 subjektov, ki so (bi lahko) bili zavezanci za nadzor. V manj kot 10 letih (leta 2017) se je število inšpektorjev zmanjšalo za 15 % (na 98), število predpisov, izvajanje katerih morajo nadzirati, pa se je medtem povečalo za 80 % (na več kot 180), za več kot 44 % se je povečalo tudi število v Sloveniji registriranih subjektov (247.010), ki so (bi lahko) bili zavezanci za nadzor. Ali povedano drugače, če bi tržni inšpektorji želeli samo enkrat letno pregledati vse registrirane gospodarske subjekte, bi moral vsak inšpektor v letu 2008 pregledati 1488 subjektov, v letu 2017 pa kar 2521 subjektov (povečanje za skoraj 70 %).

Za stalno prisotnost na terenu in posledično učinkovitejši inšpekcijski nadzor ter ugotavljanje morebitnih kršitev (nekatere dejavnosti, ki so predmet nadzora, se pretežno opravljajo v popoldanskem delovnem času), ima Tržni inšpektorat RS organizirano delo tudi v popoldanskem času od 12:00 do 20:00 ure oziroma od 1. novembra do 31. marca od 10:00 do 18:00 ure, in sicer za večje pisarne (Ljubljana, Maribor in Celje) dvakrat tedensko, za manjše pisarne pa enkrat tedensko. Dan navedenega popoldanskega dela ni določen, saj je v interesu inšpektorata, da morebitni kršitelji ne vedo, kateri dan se bo v okviru rednega delovnega časa izvajal inšpekcijski pregled. Vodja območne enote inšpektorja in dan popoldanske izmene določi s tedenskim razporedom dela.

Glede materialnih razmer navajajo naslednje:

Računalniška oprema, ki jo uporabljajo inšpektorji za delo na terenu, se stara in izrablja, kar močno otežuje delo, saj oprema tako ni več zanesljiva. Menjava računalniške opreme poteka prepočasi, potreba po novi pa je zelo velika. Po predvidenem načrtu informatizacije za leto 2017 bi moral tržni inšpektorat sedem let staro računalniško opremo, kot so prenosni računalniki in prenosni tiskalniki, zamenjati z novo, vendar se to žal ni zgodilo. Tako je v uporabi še skoraj 50 % prenosnih računalnikov, starejših od 6 let, in le dobrih 20 %, starih do 2 leti.

Velika težava inšpektorjev je tudi nošenje težke računalniške opreme na teren (prenosni računalnik in prenosni tiskalnik z vso potrebno opremo za napajanje ter dokumentacija na papirju, ki jo inšpektor potrebuje pri nadzoru).

Delo tržnih inšpektorjev poteka predvsem na terenu, zato je potreben ustrezen in dovolj velik vozni park. Zaradi starosti vozil so stroški vzdrževanja visoki in se vsako leto še povečujejo. V nekaterih primerih že bistveno presegajo vrednost posameznega avtomobila. Povprečna starost vseh vozil Tržnega inšpektorata RS je po stanju konec leta 2017 tako malo manj kot 9 let. Kljub temu je v uporabi tretjina vozil, starejših od 12 let. Zaradi starosti in dotrajanosti vozil je ogrožena varnost inšpektorjev, ki svoje delo opravljajo na območju celotne Slovenije

Na koncu naj navedemo še, da Tržni inšpektorat RS nima zadostnih finančnih sredstev za izvajanje izobraževanja zaposlenih s pomočjo zunanjih strokovnjakov, zato izvaja izobraževanja večinoma z lastnimi kadri, za zaposlene Tržnega inšpektorata RS pa so dobrodošli tudi brezplačni seminarji, delavnice in usposabljanja, ki jih v okviru Ministrstva za javno upravo organizira Upravna akademija.

***INŠPEKTORAT REPUBLIKE SLOVENIJE ZA DELO***

V letu 2017 je na področju delovnih razmerij svoje delo opravljalo 41 inšpektorjev. Poudariti je treba, da trenutne razmere na trgu dela zahtevajo večje število inšpektorjev za delo, kot ga dovoljuje kadrovski načrt.

IRSD ugotavlja, da v zvezi z izvajanjem inšpekcijskih nadzorov dejansko ni več »preprostih« nadzorov. V vsakem nadzoru, ki izhaja iz prijave ali usmerjene akcije, se nadzorujejo specifične zahteve, ki od inšpektorja poleg poglobljenega znanja zahtevajo tudi konkretne izkušnje s posameznega področja. Daljši potrebni čas za izvedbo nadzora in kadrovska podhranjenost povzročata stanje, ko odprtih zadev ni več mogoče obravnavati v razumnih rokih. Poleg tega se nekateri zavezanci izogibajo inšpekcijskemu nadzoru, v postopkih pa pogosto nastopajo tudi odvetniki. V postopkih, pri katerih nadzor opravljajo v zvezi s prijavami, se pogosto spoprijemamo s pritiski prijaviteljev, ki pričakujejo takojšnjo odzivnost in ukrepanje inšpektorata, pogosto preveč pričakujejo od inšpektorata glede razreševanja njihovih težav, ki so posledica ravnanja delodajalcev.

Ugotavljajo, da so inšpektorji podvrženi različnim pritiskom in stresnim okoliščinam, in to na vseh področjih. Odstotek zaposlenih, ki so bili v letu 2017 na bolniškem dopustu, se je nekoliko povišal (9,16 %), več pa je bilo tudi izgubljenih dni zaradi bolniškega dopusta na enega zaposlenega (1.952). Ob tem ni odveč opozoriti na dejstvo, da je povprečna starost inšpektorjev 50,82 leta.

Mediji še vedno pogosto zahtevajo informacije še med trajanjem inšpekcijskih in prekrškovnih postopkov, kar je dodaten pritisk na inšpektorje. Dobivajoo tudi čedalje več zahtevnejših zahtev za podajo informacije javnega značaja. IRSD tudi v letu 2017 opaža večjo stopnjo nestrpnosti in agresivnosti prijaviteljev, še posebej po telefonu.

Obseg pisarniških opravil, povezanih z upravnimi in prekrškovnimi postopki, ter priprave različnih poročil po naši oceni ostaja prevelik, kar jemlje čas, namenjen za opravljanje nalog inšpekcijskega nadzora.

V IRSD še vedno pričakujejo večje poenotenje pri opremi, evidencah in dostopu do zbirk podatkov, ki jih inšpektorji potrebujejo za učinkovitejše opravljanje inšpekcijskega nadzora, kar naj bi bil eden ključnih ciljev centralizacije in reorganizacije informatike v državni upravi, razvoj skupnih informacijskih rešitev ter njihovo tehnološko, procesno in organizacijsko skladnost s skupnim informacijskim sistemom, izvajanje enotne informacijske varnostne politike za skupno načrtovanje in upravljanje vseh proračunskih virov na tem področju.

***NADZORNI ORGANI S PODROČJA PROMETA, KMETIJSTVA IN OKOLJA, GOZDARSTVA, ENERGETIKE IN PROSTORA, ZDRAVJA, ŠOLSTVA IN ŠPORTA TER NOTRANJIH ZADEV***

1. ***Inšpektorat Republike Slovenije za infrastrukturo***

Učinkovitost izvajanja nadzorov inšpekciji za cestni promet IRSI že vrsto let omejuje relativno skromna kadrovska zasedenost inšpekcije, upoštevajoč širok obseg področij in zakonodaje, za nadzor nad izvajanjem katere je inšpekcija pristojna. Inšpekcija za cestni promet izvaja pristojnost na področju naslednjih zakonov: Zakon o prevozih v cestnem prometu, Zakon o delovnem času in obveznih počitkih mobilnih delavcev, Zakon o motornih vozilih, Zakon o voznikih, Zakon o prevozih nevarnega blaga, Zakon o preprečevanju dela in zaposlovanja na črno. Za izvajanje nadzorov na sedežu podjetij in terenu je v inšpekciji trenutno zaposlenih 23 inšpektorjev, vključno z direktorjem.

Na določenih področjih je inšpekcija zavezana izvesti s strani EU določen obseg nadzorov (nadzor nad številom delovnih dni voznikov po ZDCOPMD po Direktivi 2006/22/ES Evropskega parlamenta in Sveta z dne 15. marca 2006 o minimalnih pogojih za izvajanje Uredb Sveta (EGS) št. 3820/85 in (EGS) št. 3821/85 o socialni zakonodaji v zvezi z dejavnostmi v cestnem prometu in razveljavitvi Direktive Sveta 88/599/EGS (UL L št. 102 z dne 11. 4. 2006, str. 35), hkrati pa mora biti prisotna v vseh segmentih področnega nadzora, ki so zelo raznoliki. Področna specializacija, ki bi bila zaradi obsega zakonodaje nujna, v obstoječi kadrovski zasedenosti in ozemeljski razpršenosti v celoti ni izvedljiva. Narašča tudi obseg spremljajočih dejavnosti (administracija, analitika, sodelovanje itd.) in s tem se dodatno omejuje možnost organiziranja in zagotavljanja stalnega in učinkovitega preventivnega nadzora na vseh področjih pristojnosti.

1. ***Inšpektorat Republike Slovenije za okolje in prostor***

Na Inšpektoratu RS za okolje in prostor je bilo na dan 31. decembra 2017 zaposlenih 188 javnih uslužbencev, pri čemer je bilo 183 javnih uslužbencev vštetih v kadrovski načrt iz naslova zaposlitve za nedoločen čas, 2 javna uslužbenca sta bila v kadrovski načrt všteta iz naslova zaposlitve za določen čas, in sicer zaradi povečanega obsega dela, 3 javne uslužbenke pa v kadrovski načrt niso bile vštete, ker imajo delovno razmerje sklenjeno za določen čas iz naslova nadomeščanja drugih javnih uslužbenk, ki so na materinskem oziroma starševskem dopustu.

Na dan 31. decembra 2017 je bilo v IRSOP zaposlenih 135 inšpektorjev (všteta glavna inšpektorica), 14 nadzornikov in 39 drugih javnih uslužbencev.

Iz navedenih številk je razvidno, da je nemogoče voditi vse inšpekcijske postopke na področju dela inšpekcije hkrati in v zakonsko predpisanih rokih, pa tudi, da je fizično nemogoče zagotoviti pravočasno obravnavo vseh prijav, ki jih inšpektorat prejme za področje dela posamezne inšpekcije.

Materialne in druge razmere za delo so relativno dobre oziroma v okviru razpoložljivih finančnih sredstev.

1. ***Inšpektorat Republike Slovenije za kmetijstvo, gozdarstvo, lovstvo in ribištvo***

Za zagotavljanje minimalnega nadzora potrebuje gozdarska inšpekcija, preračunano na podlagi opravljenih ur, še 10,3 gozdarskega inšpektorja oziroma 10 novih zaposlitev.

1. ***Zdravstveni inšpektorat Republike Slovenije***

Če se bo obseg nadzornih pristojnosti ZIRS širil, bo treba poskrbeti tudi za kadrovsko okrepitev s povečanjem števila inšpektorjev ter za njihovo izpopolnjevanje, izobraževanje in ustrezne materialne razmere za delo.

1. ***Inšpektorat Republike Slovenije za šolstvo in šport***

S ciljem opravljati naloge zunanjega ocenjevalca na reprezentativnem vzorcu vseh segmentov vzgoje in izobraževanja ter športa, tudi ob ugotavljanju izvajanja zakonskih določil glede dela na črno, bi bilo treba povečati število rednih nadzorov. Ob takšnem številu inšpektorjev in izvedenih izrednih nadzorov navedeno ni mogoče. Z vidika razmer za delo poudarjamo, da je treba zaradi zelo kompleksne zakonodaje, razvejanih področij nadzora, čedalje zahtevnejših inšpekcijskih postopkov, kar zahteva od inšpektorjev posebna strokovna znanja, in zaradi specifike dela okrepiti število inšpektorjev in drugih upravnih delavcev (svetovalcev).

1. ***Inšpektorat Republike Slovenije za notranje zadeve***

IRSNZ ima še vedno kadrovske težave, saj nima zadostnih virov za učinkovito izvajanje vseh zakonskih nalog. Materialne razmere za delo so relativno dobre in ni večjih težav.

***POLICIJA***

Policija delo na navedenem področju izvaja v okviru svojega rednega dela. V zvezi z delom na črno poudarjajo, da je kadrovsko stanje slabše kot v preteklih letih, zato občasno nastajajo težave pri zagotavljanju kadrovskih virov, vendar glede na problematiko prilagajajo aktivnosti.

**PREDVIDENI UKREPI ZA PREPREČEVANJE DELA IN ZAPOSLOVANJA**

**NA ČRNO V LETU 2018**

***FINANČNA UPRAVA REPUBLIKE SLOVENIJE***

Tudi v letu 2018 bodo aktivnosti FURS namenjene preprečevanju dela in zaposlovanja na črno v primerljivem obsegu kot v letu 2017, in sicer z izvajanjem preventivnih in nadzornih aktivnosti, bodisi kot samostojne nadzore ali ob vzporednem izvajanju nadzorov po drugih predpisih. Za leto 2018 je finančna uprava v letnem načrtu finančnega nadzora načrtovala skupno 9.051 nadzorov po ZPDZC-1.

Za učinkovitejše preprečevanje sive ekonomije, kamor spada tudi delo in zaposlovanje na črno, se bodo nadzori in rezultati teh nadzorov napovedovali v medijih z namenom opozarjanja na legalno opravljanje dela in zaposlovanja ter na izdajanje računov. Učinki se bodo posledično posredno izkazovali v prihodkih ter obračunanem davku in prispevkih iz naslova opravljanja dejavnosti in zaposlitev ter v izreku glob.

Uporaba centralnega in enovitega orodja za podporo analizi tveganja, ki jih FURS postopoma uvaja tudi za področje nadzorov nad delom in zaposlovanjem na črno, je zelo pomembna, saj se z uporabo kazalnikov hitreje zaznava tveganje na velikem obsegu podatkov, ki jih upravlja FURS, hkrati pa se omogoča enostavnejša centralizirana in učinkovitejša distribucija primerov za nadzor izvajalcem nadzora. Uvedba sistema postavlja temelje za izdelavo modelov predikativnih analiz, kar pomeni, da bo sistem na podlagi preteklih vzorcev lahko sam prepoznaval določene vzorce podatkov kot tveganja.

V okviru ciljno usmerjenih nadzorov na podoročju sive ekonomije, kamor se uvrščajo tudi nadzori nad delom in zaposlovanjem na črno, bo pozornost namenjena področjem in dejavnostim, ki so na podlagi informacij iz okolja in lastne analize opredeljena kot tvegani. Nadzor bo v letošnjem letu usmerjen na naslednja področja:

* nadzor nad fizičnimi osebami, ki opravljajo delo na črno, s poudarkom na prodaji blaga prek različnih spletnih strani (Facebook ipd.), po pošti in drugih kurirskih službah;
* nadzor nad delom na črno na podlagi nedovoljenega oglaševanja;
* nadzor nad sobodajalci v povezavi z delom na črno in neprijavljenimi dohodki;
* nadzor nad družbami, ki poslujejo in nimajo nobenega zaposlenega oziroma zavarovanega na drugi podlagi;
* nadzor nad izbrisanimi zavezanci, ki davčno potrjujejo račune oziroma nadaljujejo poslovanje po izbrisu;
* nadzor nad operaterji, ki davčno potrjujejo račune in nimajo ustrezne zavarovalne podlage za delo;
* nadzor nad delom in zaposlovanjem na črno v dejavnosti taksistov, nudenja inštrukcij in drugih dejavnosti, ki poslujejo pretežno gotovinsko;
* nadzor nad računovodskimi servisi v povezavi z delom na črno.

Pri nadzorih nad delom in zaposlovanjem na črno FURS uporablja tudi ukrep prepovedi opravljanja dejavnosti in zapečatenja poslovnih prostorov na podlagi 37. člena Zakona o finančni upravi. Prepoved opravljanja dejavnosti je eden od strožjih ukrepov, ki ga FURS uporablja v primerih, ko je to nujno potrebno zaradi dokazovanja, zavarovanja dokazov in preprečitev nadaljnjih kršitev. Namen ukrepa je dosežen, ko zavezanec preneha kršitev na način, da odpravi nepravilnosti, ki so mu naložene v odločbi.

FURS bo še naprej sodeloval z drugimi inšpektorati, strokovnimi združenji ter splošno in zainteresirano strokovno javnostjo. V okviru ciljno usmerjenih nadzorov na področju sive ekonomije se bodo izvajale usklajene akcije z drugimi inšpekcijskimi službami.

*Informiranje in ozaveščanje zavezancev*

FURS si prizadeva zagotavljati kakovostno in ažurno vsestransko informiranje zavezancev, strokovne in druge javnosti.

Javnost se obvešča po različnih kanalih, večinoma prek objav vsebin na spletnih straneh in po medijih, od oktobra 2017 dalje pa tudi z objavami na družbenih medijih (Facebook in Twitter). Na spletnih straneh FURS in družbenih medijih se sledi cilju, da so informacije objavljene sproti, sistematično in pregledno. Tako so zavezanci hitreje obveščeni, bolje informirani, posledično pa lažje izpolnjujejo svoje davčne obveznosti in uveljavljajo pravice.

Tudi v letu 2018 bo FURS nadaljeval proaktivno medijsko komuniciranje. Predstavljene vsebine v letu 2017 so se po večini nanašale na zakonodajne spremembe in na spodbujanje zavezancev k prostovoljnemu izpolnjevanju svojih obveznosti (npr. prijava dohodkov in računov iz tujine, prijava premoženja iz oddajanja nepremičnim v turistični najem, napovedovanje poostrenih nadzorov na številnih področjih itd.). Velik poudarek je bil namenjen boju proti sivi ekonomiji, pri tem pa bi poudarili aktivnosti na področju dejavnosti oddajanja nepremičnin v turistični najem, ki se nadaljujejo tudi v letu 2018, vse z namenom urediti stanje na tem področju.

***TRŽNI INŠPEKTORAT REPUBLIKE SLOVENIJE***

Tržni inšpektorat RS je za leto 2018 predvidel enak način dela kot v preteklem letu, torej preverjanje ustreznosti registracije oziroma vpisa v temeljni akt pri vseh subjektih nadzora, preverjanje dovoljenj za opravljanje dejavnosti pa na področjih, ki jih sicer nadzira, predvsem na področju obrti. Tudi v letu 2018 bo še naprej preverjal čezmejno opravljanje dejavnosti.

Enako kot v preteklih letih bo potekal skupni nadzor z drugimi inšpektorati na področjih, kjer je to potrebno glede na aktualnost problematike in trenutno stanje na trgu, npr. dejavnost taksi prevozov, prodaje na stojnicah.

Zaradi preprečevanja sive ekonomije se bo še naprej intenzivno preverjalo izdajanje računov na podlagi Zakona o davčnem potrjevanju računov (Uradni list RS, št. 57/15 in 69/17) in v sodelovanju s Finančno upravo RS.

***INŠPEKTORAT REPUBLIKE SLOVENIJE ZA DELO***

IRSD bo na podlagi sklepov Inšpekcijskega sveta, regijske koordinacije in medsebojnih dogovorov izvajal tudi različne skupne akcije z drugimi inšpekcijskimi organi, pri tem ne gre zgolj za področje preprečevanja dela in zaposlovanja na črno**.** Navajajo sodelovanje s FURS pri nadzoru nad delom tujcev v okviru čezmejnega opravljanja storitev in zaposlovanja tujcev ter z Inšpektoratom RS za okolje in prostor pri nadzoru nad gradbišči.

V okviru usmerjenih akcij nadzora IRSD bo IRSD pri:

1. nadzoru nad izvajanjem delovnopravne zakonodaje v zdravstveni dejavnosti k sodelovanju povabil Inšpektorat za javni sektor,
2. nadzoru nad izvajanjem delovnopravne zakonodaje v dejavnosti šolstva k sodelovanju povabili Komisijo za preprečevanje korupcije.

***NADZORNI ORGANI S PODROČJA PROMETA, KMETIJSTVA IN OKOLJA, GOZDARSTVA, ENERGETIKE IN PROSTORA, ZDRAVJA, ŠOLSTVA IN ŠPORTA TER NOTRANJIH ZADEV***

1. ***Inšpektorat Republike Slovenije za infrastrukturo***

V povezavi s področjem preprečevanja dela na črno bo IRSI kot doslej nadaljeval aktivnosti, usmerjene predvsem v nadzore s področja prevozov potnikov in blaga. Posebna pozornost bo še naprej namenjena prevozu potnikov v oblikah prevoza, ki se izvajajo z osebnimi vozili (nadzor dejavnosti taksi prevozov in druge oblike prevoza potnikov).

1. ***Inšpektorat Republike Slovenije za okolje in prostor***

Inšpektorat bo tudi v letu 2018 izvedel različne usmerjene akcije na področjih, kjer so bile v preteklem obdobju ugotovljene večje nepravilnosti, na področjih, kjer sprememba posamezne področne zakonodaje na novo določa nadzor, in na področjih, kjer je izkazan širši javni interes. Glede na področje nadzora se bo inšpektorat aktivno vključeval v skupne akcije različnih inšpektoratov RS in usklajene akcije, ki jih bo organiziral Inšpekcijski svet, ter tako nadaljeval že vzpostavljeno prakso.

Da bi bil tudi v letu 2018 nadzor nad izvajanjem predpisov čim bolj učinkovit in ciljno usmerjen glede na prednostne naloge, je oblikovan načrt dela Gradbene, geodetske in stanovanjske inšpekcije v letu 2018. Načrt je rezultat načrtnega in sistematičnega dela v preteklih letih. Kljub omejenemu številu inšpektorjev in drugih javnih uslužbencev ter omejenim materialnim virom je predstavljeni načrt zasnovan tako, da bo inšpekcijski nadzor kar najbolj učinkovit in bo z izvajanjem zagotovil največji učinek nad nadzorovanimi področji.

Načrtovane aktivnosti in ukrepe v zvezi s preprečevanjem dela in zaposlovanja na črno bomo na gradbeni inšpekciji tudi v letu 2018 usmerjali v akcije nadzora nad aktivnimi gradbišči, z nadzorom nad delom udeležencev pri graditvi objektov, če ti izpolnjujejo osnovne pogoje za opravljanje dela.

V letu 2018 bosta gradbena inšpekcija in Inšpekcija za okolje in naravo sodelovali v usklajenih skupnih akcijah nadzora z drugimi nadzornimi organi ter v primeru suma kršitev ZPDZC nepravilnosti sporočili pristojnim inšpektorjem in drugim organom nadzora. Inšpekcija za okolje in naravo bo pri izvajanju inšpekcijskega nadzora, posebej na področju ravnanja z odpadki, dala poudarek na odkrivanje novih zavezancev, ki bi lahko delali oziroma zaposlovali na črno.

1. ***Zdravstveni inšpektorat Republike Slovenije***

Zdravstveni inšpektorat Republike Slovenije bo še naprej deloval kot nadzorni organ na področju preprečevanja dela na črno v okviru področne zakonodaje iz svoje stvarne pristojnosti, predvsem bo preverjal spoštovanje posebnih pogojev, ki jih morajo izpolnjevati naši zavezanci.

1. ***Inšpektorat Republike Slovenije za šolstvo in šport***

Na podlagi Strateških usmeritev in prioritet IRSŠŠ za leto 2018 in na podlagi določenega letnega programa bo IRSŠŠ, upoštevaje oceno tveganja na delovnem področju, v letu 2018 v okviru rednih inšpekcijskih nadzorov med drugim načrtoval tudi nadzor na področju izpolnjevanja pogojev za opravljanje nalog v športu nacionalnega pomena in s tem preverjal ustrezno izobrazbo oziroma usposobljenost strokovnih delavcev, kar sodi na področje dela na črno. Na področju šolstva na tem področju predvidevamo predvsem izvedbo izrednih inšpekcijskih nadzorov zaradi prejetih pobud.

1. ***Inšpektorat Republike Slovenije za notranje zadeve***

Temeljito in še bolj dosledno ter skozi nekatere druge oblike dela se bo preverjalo izpolnjevanje pogojev predvsem pri inšpekcijskih nadzorih na področju zasebnega varovanja, detektivske dejavnosti (zaznano povečano oglaševanje detektivskih storitev subjektov, za katere se sumi, da nimajo ustreznih licenc).

***POLICIJA***

V letu 2018 bodo nadaljevali aktivnosti, ki so jih izvajali tudi že v preteklih letih, pri čemer bodo v okviru rednih oblik dela in tudi z izrednimi poostrenimi nadzori izvajali aktivnosti tudi na navedenem področju.

**DRUGI PODATKI**

***PODATKI V ZVEZI Z OSEBNIM DOPOLNILNIM DELOM***

Novi ZPDZC-1 je bil sprejet konec aprila 2014, uporabljati pa se je začel 18. 8. 2014, razen določil, ki se nanašajo na novo ureditev osebnega dopolnilnega dela (ODD). Ta se uporabljajo od 1. 1. 2015 naprej. Osebe, ki so imele priglašeno ODD na dan 31. decembra 2014, so lahko opravljale ODD po stari ureditvi do 30. 6. 2015. Vrednotnice so bili tako vsi zavezani kupiti s 30. 6. 2015.

V spodnji razpredelnici so mesečni podatki o številu posameznikov, ki so imeli priglašeno osebno dopolnilno delo (po stanju na zadnji dan posameznega meseca) v letu 2017.

|  |  |
| --- | --- |
| **Mesec** | **Št. posameznikov** |
| Januar | 6.632 |
| Februar | 6.736 |
| Marec | 6.813 |
| April | 6.966 |
| Maj | 7.023 |
| Junij | 7.062 |
| Julij | 7.014 |
| Avgust | 7.008 |
| September | 7.094 |
| Oktober | 7.128 |
| November | 7.138 |
| December | 7.071 |

V letu 2017 je bilo po prejetih podatkih po eUpravi prodanih 22.237 vrednotnic za osebno dopolnilno delo. Od tega je posamezni naročnik kupil različno število vrednotnic, ki so bile kupljene na upravnih enotah oziroma po spletnem portalu eUprava, kot je prikazano v spodnjih razpredelnicah.

|  |  |  |  |  |
| --- | --- | --- | --- | --- |
| **Število posameznikov, ki so kupili vrednotnico** | **Število nakupov vrednotnic** |  | **Upravna enota** | **Število vlog** |
| 1401 | 1 |  | Vloga državljana | 2657 |
| 797 | 2 |  | 6224 UE Ljubljana | 1885 |
| 415 | 3 |  | 6227 UE Maribor | 1729 |
| 342 | 4 |  | 6230 UE Murska Sobota | 797 |
| 230 | 5 |  | 6232 UE Novo mesto | 796 |
| 227 | 6 |  | 6218 UE Kranj | 782 |
| 190 | 7 |  | 6219 UE Krško | 733 |
| 186 | 8 |  | 6237 UE Ptuj | 711 |
| 138 | 9 |  | 6217 UE Koper | 629 |
| 179 | 10 |  | 6231 UE Nova Gorica | 610 |
| 154 | 11 |  | 6238 UE Radlje ob Dravi | 510 |
| 284 | 12 |  | 6239 UE Radovljica | 494 |
| 58 | 13 |  | 6206 UE Domžale | 427 |
| 16 | 14 |  | 6203 UE Celje | 424 |
| 4 | 15 |  | 6249 UE Škofja Loka | 422 |
| 2 | 16 |  | 6255 UE Velenje | 396 |
| 3 | 17 |  | 6202 UE Brežice | 366 |
| 1 | 18 |  | 6215 UE Kamnik | 348 |
| 2 | 19 |  | 6251 UE Tolmin | 332 |
| 2 | 20 |  | 6241 UE Ribnica | 325 |
| 2 | 21 |  | 6225 UE Ljutomer | 313 |
| 1 | 22 |  | 6209 UE Grosuplje | 307 |
| 1 | 23 |  | 6258 UE Žalec | 306 |
| 3 | 24 |  | 6246 UE Slovenska Bistrica | 305 |
| 2 | 26 |  | 6222 UE Lendava | 285 |
| 1 | 28 |  | 6216 UE Kočevje | 257 |
| 1 | 31 |  | 6235 UE Piran | 242 |
| 1 | 35 |  | 6201 UE Ajdovščina | 240 |
| 2 | 36 |  | 6233 UE Ormož | 239 |
| 1 | 37 |  | 6254 UE Tržič | 239 |
| 1 | 39 |  | 6214 UE Jesenice | 237 |
| 2 | 41 |  | 6245 UE Slovenj Gradec | 237 |
| 2 | 45 |  | 6208 UE Gornja Radgona | 230 |
| 1 | 46 |  | 6236 UE Postojna | 228 |
| 2 | 52 |  | 6250 UE Šmarje pri Jelšah | 218 |
| 2 | 55 |  | 6221 UE Lenart | 190 |
| 1 | 64 |  | 6243 UE Sevnica | 189 |
| 2 | 71 |  | 6248 UE Šentjur pri Celju | 177 |
| 1 | 94 |  | 6229 UE Mozirje | 172 |
| 1 | 97 |  | 6240 UE Ravne na Koroškem | 165 |
| 1 | 118 |  | 6226 UE Logatec | 161 |
| 1 | 124 |  | 6242 UE Ruše | 159 |
| 1 | 164 |  | 6205 UE Črnomelj | 158 |
| 1 | 260 |  | 6211 UE Idrija | 149 |
|  |  |  | 6256 UE Vrhnika | 147 |
|  |  |  | 6253 UE Trebnje | 134 |
|  |  |  | 6257 UE Zagorje ob Savi | 130 |
|  |  |  | 6220 UE Laško | 126 |
|  |  |  | 6234 UE Pesnica | 120 |
|  |  |  | 6247 UE Slovenske Konjice | 109 |
|  |  |  | 6204 UE Cerknica | 96 |
|  |  |  | 6213 UE Izola | 96 |
|  |  |  | 6212 UE Ilirska Bistrica | 91 |
|  |  |  | 6244 UE Sežana | 89 |
|  |  |  | 6252 UE Trbovlje | 78 |
|  |  |  | 6207 UE Dravograd | 73 |
|  |  |  | 6223 UE Litija | 54 |
|  |  |  | 6228 UE Metlika | 48 |
|  |  |  | nedefinirano | 41 |
|  |  |  | 6210 UE Hrastnik | 29 |

Vrednotnice (22.237) je v letu 2017 kupilo 4.665 posameznih naročnikov. Število posameznih izvajalcev, za katere so bile kupljene vrednotnice, pa je bilo 4.484. Njihova starostna struktura je naslednja:

|  |  |  |  |  |
| --- | --- | --- | --- | --- |
| **Starostna skupina naročnikov** | **Število** |  | **Starostna skupina izvajalcev** | **Število** |
| 1–20 | 36 |  | 1–20 | 28 |
| 21–30 | 550 |  | 21–30 | 538 |
| 31–40 | 1119 |  | 31–40 | 902 |
| 41–50 | 840 |  | 41–50 | 811 |
| 51–60 | 865 |  | 51–60 | 943 |
| 61–70 | 784 |  | 61–70 | 994 |
| 71–80 | 283 |  | 71–80 | 237 |
| 81–90 | 151 |  | 81–90 | 31 |
| 91–100 | 36 |  | **Skupaj** | **4484** |
| 101–110 | 1 |  |  |  |
| **Skupaj** | **4665** |  |  |  |

\*Op.: V primerih izvajanja ODD s seznama del pod B je naročnik storitve tudi izvajalec storitve.

Izpis po izvajalcih, za katere so bile kupljene vrednotnice, pri čemer je upoštevana samo prva vpisana vrsta osebnega dopolnilnega dela, ki ga ima posamezni izvajalec storitve vpisanega pri AJPES (posamezniki imajo vpisano različno število vrst osebnih dopolnilnih del pri AJPES).

|  |  |
| --- | --- |
| **Vrsta ODD** | **Število** |
| občasna pomoč v gospodinjstvu, pomoč pri čiščenju stanovanja ali stanovanjske stavbe, vzdrževanje pripadajočih zunanjih površin | 5348 |
| občasna pomoč pri kmetijskih delih | 2315 |
| občasno varstvo otrok, pomoč starejšim, bolnim ali invalidom na domu, spremstvo oseb, ki potrebujejo nego | 2432 |
| občasne inštrukcije kot pomoč pri izpolnjevanju šolskih ali študijskih obveznosti | 570 |
| občasno prevajanje ali lektoriranje | 44 |
| občasno izvajanje umetniških oziroma drugih kulturnih vsebin ob zasebnih dogodkih | 412 |
| občasna pomoč pri oskrbi hišnih živali na domu lastnika živali | 31 |
| izdelovanje in prodaja izdelkov domače in umetnostne obrti v skladu z zakonom, ki ureja obrtno dejavnost, ki niso namenjeni zaužitju | 2715 |
| izdelovanje, popravilo in prodaja izdelkov, ki niso namenjeni zauživanju in ki jih je možno izdelovati na domu pretežno ročno ali po pretežno tradicionalnih postopkih | 7855 |
| nabiranje in prodaja gozdnih sadežev in zelišč v njihovi osnovni obliki | 495 |
| mletje žita, žganje apna ali oglja na tradicionalen način in prodaja | 20 |

***FINANČNA UPRAVA REPUBLIKE SLOVENIJE***

**Podatki o obsodbah za kaznivo dejanje zaposlovanje na črno**

Na podlagi s strani FURS vloženih kazenskih ovadb oziroma naznanil v primerih suma storitve kaznivega dejanja zaposlovanja na črno po prvem odstavku 199. člena KZ-1 sta bili v letu 2017 izdani 2 obsodilni sodbi, s katerimi je sodišče storilca (zavezanca za davek in/ali odgovorno osebo zavezanca za davek) spoznalo za krivega in mu izreklo pogojno kazen (kazen zapora in/ali denarno kazen).

V eni izmed sodb, s katero je obdolžencu določena kazen za kaznivo dejanje zaradi zaposlovanja na črno (gostinska dejavnost) po prvem odstavku 199. člena KZ-1, je bil obdolženec obsojen tudi zaradi ponarejanja listin po prvem odstavku 251. člena KZ-1 (ponarejeni podpis posameznice na pogodbi o zaposlitvi s strani odgovorne osebe).

**Sodelovanje s policijo pri nadzoru nad zaposlovanjem in delom na črno tujcev**

FURS zelo dobro sodeluje s Policijo pri odkrivanju zaposlovanja tujcev na črno. Policija obvesti FURS o sumu zaposlovanja na črno tujca (državljana tretje države) in počaka na lokaciji do prihoda uradnih oseb FURS. Po izvedenem nadzoru nad zaposlovanjem ali delom na črno s strani FURS policija postopek znova prevzame v obravnavo po Zakonu o tujcih. Tudi v primerih, ko FURS v nadzorih zazna sum kršitve Zakona o tujcih, nemudoma obvesti policijo.

**Druge aktivnosti**

FURS izvaja tudi druge oblike preventivnega delovanja, vse z namenom prostovoljnega izpolnjevanja predpisanih obveznosti zavezancev. Odgovarja na novinarska vprašanja, po medijih obvešča javnost o ugotovljenih nepravilnostih ter o posledicah kršitev zakonov in drugih predpisov, pripravlja odgovore na vprašanja državljanov, sodeluje na različnih srečanjih in izobraževanjih, ki jih organizirajo posamezne sekcije OZS in GZS in druga podobna združenja. V letu 2017 je sodelovanje potekalo z OZS – Sekcijo frizerjev in Sekcijo kovinarjev, GZS in Združenjem delodajalcev Slovenije.

***MINISTRSTVO ZA PRAVOSODJE***

|  |  |  |  |  |
| --- | --- | --- | --- | --- |
| **Polnoletni obsojenci (znani storilci) po skupinah: KAZNIVO DEJANJE, GLAVNA KAZEN, LETO, SPOL – 199. člen KZ-1 – zaposlovanje na črno** | | | | |
|  | | **2016** | | |
| **Spol – SKUPAJ** | **Moški** | **Ženske** |
| **4.XXII.199 zaposlovanje na črno** | 11 Zaporna kazen | 8 | 8 | - |
| 111 Zaporna kazen (nepogojna) | - | - | - |
| 11101 Zaporna kazen – nad 10 let (nepogojna) | - | - | - |
| 11100 Zaporna kazen – nad 2 do 10 let (nepogojna) | - | - | - |
| 11105 Zaporna kazen – nad 1 do 2 leti (nepogojna) | - | - | - |
| 11106 Zaporna kazen – nad 6 mes. do 1 leta (nepogojna) | - | - | - |
| 11107 Zaporna kazen – nad 3 do 6 mes. (nepogojna) | - | - | - |
| 11108 Zaporna kazen – nad 2 do 3 mes. (nepogojna) | - | - | - |
| 11109 Zaporna kazen – nad 1 do 2 mes. (nepogojna) | - | - | - |
| 11110 Zaporna kazen – do 30 dni (nepogojna) | - | - | - |
| 112 Zaporna kazen (pogojna) | 8 | 8 | - |
| 11205 Zaporna kazen – nad 1 do 2 leti (pogojna) | 1 | 1 | - |
| 11206 Zaporna kazen – nad 6 mes. do 1 leta (pogojna) | 1 | 1 | - |
| 11207 Zaporna kazen – nad 3 do 6 mes. (pogojna) | - | - | - |
| 11208 Zaporna kazen – nad 2 do 3 mes. (pogojna) | 5 | 5 | - |
| 11209 Zaporna kazen – nad 1 do 2 mes. (pogojna) | 1 | 1 | - |
| 11210 Zaporna kazen – do 30 dni (pogojna) | - | - | - |
| 12 Denarna kazen | 1 | 1 | - |
| 120 Denarna kazen (nepogojna) | 1 | 1 | - |
| 121 Denarna kazen (pogojna) | - | - | - |
| 13 Sodni opomin | - | - | - |
| 14 Kazen opuščena | - | - | - |
| 16 Varnostni ukrep brez izreka kazni | - | - | - |
| **4.XXII.199010 zaposlovanje na črno – od. 1** | 11 Zaporna kazen | 8 | 8 | - |
| 111 Zaporna kazen (nepogojna) | - | - | - |
| 11101 Zaporna kazen – nad 10 let (nepogojna) | - | - | - |
| 11100 Zaporna kazen – nad 2 do 10 let (nepogojna) | - | - | - |
| 11105 Zaporna kazen – nad 1 do 2 leti (nepogojna) | - | - | - |
| 11106 Zaporna kazen – nad 6 mes. do 1 leta (nepogojna) | - | - | - |
| 11107 Zaporna kazen – nad 3 do 6 mes. (nepogojna) | - | - | - |
| 11108 Zaporna kazen – nad 2 do 3 mes. (nepogojna) | - | - | - |
| 11109 Zaporna kazen – nad 1 do 2 mes. (nepogojna) | - | - | - |
| 11110 Zaporna kazen – do 30 dni (nepogojna) | - | - | - |
| 112 Zaporna kazen (pogojna) | 8 | 8 | - |
| 11205 Zaporna kazen – nad 1 do 2 leti (pogojna) | 1 | 1 | - |
| 11206 Zaporna kazen – nad 6 mes. do 1 leta (pogojna) | 1 | 1 | - |
| 11207 Zaporna kazen – nad 3 do 6 mes. (pogojna) | - | - | - |
| 11208 Zaporna kazen – nad 2 do 3 mes. (pogojna) | 5 | 5 | - |
| 11209 Zaporna kazen – nad 1 do 2 mes. (pogojna) | 1 | 1 | - |
| 11210 Zaporna kazen – do 30 dni (pogojna) | - | - | - |
| 12 Denarna kazen | 1 | 1 | - |
| 120 Denarna kazen (nepogojna) | 1 | 1 | - |
| 121 Denarna kazen (pogojna) | - | - | - |
| 13 Sodni opomin | - | - | - |
| 14 Kazen opuščena | - | - | - |
| 16 Varnostni ukrep brez izreka kazni | - | - | - |
| **5.XXII.199 zaposlovanje na črno** | 11 Zaporna kazen | - | - | - |
| 111 Zaporna kazen (nepogojna) | - | - | - |
| 11101 Zaporna kazen – nad 10 let (nepogojna) | - | - | - |
| 11100 Zaporna kazen – nad 2 do 10 let (nepogojna) | - | - | - |
| 11105 Zaporna kazen – nad 1 do 2 leti (nepogojna) | - | - | - |
| 11106 Zaporna kazen – nad 6 mes. do 1 leta (nepogojna) | - | - | - |
| 11107 Zaporna kazen – nad 3 do 6 mes. (nepogojna) | - | - | - |
| 11108 Zaporna kazen – nad 2 do 3 mes. (nepogojna) | - | - | - |
| 11109 Zaporna kazen – nad 1 do 2 mes. (nepogojna) | - | - | - |
| 11110 Zaporna kazen – do 30 dni (nepogojna) | - | - | - |
| 112 Zaporna kazen (pogojna) | - | - | - |
| 11205 Zaporna kazen – nad 1 do 2 leti (pogojna) | - | - | - |
| 11206 Zaporna kazen – nad 6 mes. do 1 leta (pogojna) | - | - | - |
| 11207 Zaporna kazen – nad 3 do 6 mes. (pogojna) | - | - | - |
| 11208 Zaporna kazen – nad 2 do 3 mes. (pogojna) | - | - | - |
| 11209 Zaporna kazen – nad 1 do 2 mes. (pogojna) | - | - | - |
| 11210 Zaporna kazen – do 30 dni (pogojna) | - | - | - |
| 12 Denarna kazen | - | - | - |
| 120 Denarna kazen (nepogojna) | - | - | - |
| 121 Denarna kazen (pogojna) | - | - | - |
| 13 Sodni opomin | - | - | - |
| 14 Kazen opuščena | - | - | - |
| 16 Varnostni ukrep brez izreka kazni | - | - | - |
| **5.XXII.199010 zaposlovanje na črno - od. 1** | 11 Zaporna kazen | - | - | - |
| 111 Zaporna kazen (nepogojna) | - | - | - |
| 11101 Zaporna kazen – nad 10 let (nepogojna) | - | - | - |
| 11100 Zaporna kazen – nad 2 do 10 let (nepogojna) | - | - | - |
| 11105 Zaporna kazen – nad 1 do 2 leti (nepogojna) | - | - | - |
| 11106 Zaporna kazen – nad 6 mes. do 1 leta (nepogojna) | - | - | - |
| 11107 Zaporna kazen – nad 3 do 6 mes. (nepogojna) | - | - | - |
| 11108 Zaporna kazen – nad 2 do 3 mes. (nepogojna) | - | - | - |
| 11109 Zaporna kazen – nad 1 do 2 mes. (nepogojna) | - | - | - |
| 11110 Zaporna kazen – do 30 dni (nepogojna) | - | - | - |
| 112 Zaporna kazen (pogojna) | - | - | - |
| 11205 Zaporna kazen – nad 1 do 2 leti (pogojna) | - | - | - |
| 11206 Zaporna kazen – nad 6 mes. do 1 leta (pogojna) | - | - | - |
| 11207 Zaporna kazen – nad 3 do 6 mes. (pogojna) | - | - | - |
| 11208 Zaporna kazen – nad 2 do 3 mes. (pogojna) | - | - | - |
| 11209 Zaporna kazen – nad 1 do 2 mes. (pogojna) | - | - | - |
| 11210 Zaporna kazen – do 30 dni (pogojna) | - | - | - |
| 12 Denarna kazen | - | - | - |
| 120 Denarna kazen (nepogojna) | - | - | - |
| 121 Denarna kazen (pogojna) | - | - | - |
| 13 Sodni opomin | - | - | - |
| 14 Kazen opuščena | - | - | - |
| 16 Varnostni ukrep brez izreka kazni | - | - | - |
| **Opomba:**  Pod 4. točko je zajeta pravna kvalifikacija po Kazenskem zakoniku pred novelo KZ-1E iz leta 2017 – Uradni list RS, št. 50/12 – uradno prečiščeno besedilo, 6/16 – popr., 54/15 in 38/16.  Pod 5. točko je zajeta pravna kvalifikacija po Kazenskem zakoniku ob upoštevanju spremembe prvega odstavka 199. člena KZ-1 iz leta 2017 (novela KZ-1E) – Uradni list RS, št. 50/12 – uradno prečiščeno besedilo, 6/16 – popr., 54/15, 38/16 in 27/17. | | | | |

|  |  |  |
| --- | --- | --- |
| **Pravne osebe, ki so spoznane za odgovorne, po skupinah: KAZNIVO DEJANJE, LETO** | | |
|  | **2015** | **2016** |
| **4.XXII.199 zaposlovanje na črno** | - | 1 |
| **4.XXII.199010 zaposlovanje na črno – od. 1** | - | 1 |
| **5.XXII.199 zaposlovanje na črno** | - | - |
| **5.XXII.199010 zaposlovanje na črno – od. 1** | - | - |
| **Opombe:** KAZNIVO DEJANJE Kazniva dejanja so razvrščena po posameznih kazenskih zakonikih. Če je na prvem mestu šifra 1., pomeni, da gre za kazniva dejanja po Kazenskem zakoniku KZ-UPB1 (uporabljen do leta 2008), če je na prvem mestu šifra 4., gre za kazniva dejanja po Kazenskem zakoniku KZ-1 (uporabljen od leta 2008 do 2012), če je na prvem mestu šifra 5., gre za kazniva dejanja po Kazenskem zakoniku KZ-1B (uporabljen od leta 2012 dalje). Šifri 2. in 3. pomenita stare kazenske zakonike, ki niso več v uporabi. Predlagamo uporabo iskalnika (v okence 'Išči' pri spremenljivki KAZNIVO DEJANJE vtipkajte iskani niz). Primer: Če želite imeti podatke o »povzročitvi prometne nesreče iz malomarnosti« po vseh kazenskih zakonikih, morate izbrati šifre 1.XXXI.325, 4.XXXI.323 in 5.XXXI.323.  Vir: Statistični urad Republike Slovenije.  LETO 2015 Ker so bili podatki o odločitvah sodnikov pri našem podatkovnem viru (Vrhovno sodišče Republike Slovenije, Informatizirana kazenska evidenca Vrhovnega sodišča RS) popravljeni, smo te podatke za leto 2015 popravili tudi v SI-STAT bazi. | | |

**SKLEPNE UGOTOVITVE S PRIPOROČILI**

**UGOTOVITVE OZIROMA SKLEPI:**

* FURS je v boju proti sivi ekonomiji, ki je ena prednostnih nalog Vlade Republike Slovenije, tudi v letu 2017 namenil posebno pozornost nadzoru nad delom in zaposlovanjem na črno, saj je izvedel skupno 8.782 nadzorov, od tega se 74 % nadzorov nanaša na področje zaposlovanja na črno;
* delež ugotovljenih nepravilnosti v nadzorih se povečuje in kršitelji se sankcionirajo z globo, saj se znesek izrečenih glob vsako leto bistveno povečuje, kar kaže na dobro načrtovanje ciljno usmerjenih nadzorov in njihovo učinkovito izvedbo;
* s strani FURS je bilo izvedenih 2.517 prekrškovnih postopkov, kar je 27 % več kot v letu 2016. Za kršitve po ZPDZC-1 je bila v prekrškovnih postopkih izrečena globa v skupni višini 4.867.320 evrov, kar je 63 % več kot v istem obdobju preteklega leta in dvakrat več kot v letu 2015. Največji del globe (92 %) je bil izrečen zaradi zaposlovanja na črno, kar ne preseneča, saj so za zaposlovanje na črno predpisane zelo visoke globe predvsem za delodajalce, poleg tega pa so bile kršitve ugotovljene v 20 % opravljenih nadzorov zaposlovanja na črno;
* da je bilo s strani FURS v letu 2017 podanih tudi 6 kazenskih ovadb zaradi suma storitve kaznivega dejanja zaposlovanja na črno po 199. členu Kazenskega zakonika. V istem letu je FURS prejel dve obsodilni sodbi sodišč zaradi kaznivega dejanja zaposlovanja na črno, s katerimi je sodišče storilca spoznalo za krivega in mu izreklo pogojno kazen (kazen zapora in denarno kazen);
* za kršitve iz naslova nezakonitega zaposlovanja državljanov tretje države (šesta alineja prvega odstavka 23. člena ZPDZC-1) so bili vodeni prekrškovni postopki pri 60 delodajalcih, kar je za 100 % več kot v preteklem letu;
* poteka dobro sodelovanje med inšpekcijskimi organi, saj je bilo tudi v poročanem letu izvedenih več usklajenih akcij. Vzpostavljene so bile tudi druge oblike sodelovanja z inšpekcijskimi službami, kot so izmenjava informacij;
* izvajalci ODD so v letu 2017 dosegli oziroma napovedali skupno 2.607.024,54 evra prihodkov, kar izhaja iz predloženih poročil o doseženem prihodku iz naslova ODD;
* ugotavljajo se pomanjkljivosti in nepravilnosti v ZPDZC-1, zato bi bile potrebne njegove spremembe;
* nadzorni organi se spoprijemajo s kadrovsko podhranjenostjo;
* za podajo ocene stanja spoštovanja zakonodaje s področja dela na črno bi bilo treba povečati število rednih nadzorov na tem področju, kar pa glede na število zaposlenih in dejanski pripad zadev zaradi izrednih nadzorov ni mogoče;
* stanje na področju, ki ga inšpekcijsko nadzira IRSNZ, je relativno dobro, dejanske težave pa so na področju zasebnega varovanja. Na tem področju je tudi največ informacij o izvajanju dela na črno in plačevanja na roko, vendar je v praksi to težko dokazati. Zaradi nizkih dohodkov, ki se plačujejo varnostnikom na področju zasebnega varovanja, ti velikokrat brez ustreznih pogodb izvajajo naloge varovanja tudi za druge delodajalce;
* z vidika preventivnega delovanja (npr. objave na spletnih straneh posameznih nadzornih organov) ter medsebojnega sodelovanja različnih nadzornih organov oziroma inšpekcijskih služb na ravni območnih enot se veliko prispeva k ozaveščanju ljudi, saj je tako z vidika varnosti kot finančnega učinka bistvenega pomena, da izvajalci dejavnosti opravljajo svojo dejavnosti oziroma storitev legalno in legitimno takrat, ko izpolnjujejo posebne pogoje, ki so predpisani s posamezno področno zakonodajo;
* v primerih kaznivih dejanj zoper delovno razmerje in socialno varnost policija ne ugotavlja bistveno drugačnih načinov izvrševanja kaznivih dejanj glede na ugotovitve iz prejšnjih let. Še vedno ugotavljajo, da se tovrstna kazniva dejanja najpogosteje pojavljajo v gradbeništvu, gostinstvu, avtoprevozništvu in trgovini, zaznana pa so tudi v drugih storitvenih dejavnostih. V teh primerih gre predvsem za neizplačevanje plač oziroma neplačevanje pripadajočih davkov in prispevkov zaposlenim, kadar ti ne prejmejo plačila za opravljeno delo oziroma prejmejo izplačila v gotovini, v manjši meri pa za kršitve glede sklenitve oziroma nezakonitega prenehanja delovnega razmerja.

**PRIPOROČILA:**

* izvajanje oziroma uvedba delovnih sestankov (tako na državni kot regionalni ravni in periodično) vseh nadzornih organov, ki izvajajo nadzor po ZPDZC-1, z namenom iskanja rešitev v zvezi z odprtimi vprašanji, izmenjave izkušenj, znanja in skupnega dela ter zagotavljanja enotnih stališč za izvajanje nadzora in dajanja predlogov za spremembo zakonodaje;
* nadzorni organi bodo morali tudi v prihodnje posebno pozornost namenjati nadzoru na področju dela in zaposlovanja na črno oziroma sive ekonomije, v okviru česar se priporočata sodelovanje v skupnih akcijah ter izmenjava znanj in izkušenj;
* obveščanje javnosti o aktivnostih in posledicah dela in zaposlovanja na črno po spletnih straneh in drugih razpoložljivih sredstvih;
* nadaljnje sodelovanje z drugimi nadzornimi organi na vseh tistih področjih, kjer se ugotavlja, da to prinaša spodbudne rezultate;
* nameniti posebno pozornost tistim področjem, ki se skozi prijave, opravljanje nadzorov in ugotovljene kršitve kažejo kot najbolj tvegana področja za večje kršitve pravic delavcev;
* nameniti več pozornosti medsebojni povezljivosti in izmenjavi informacij in podatkov različnih nadzornih organov z uporabo sodobne informacijske podpore, tako z vsebinskega kot tudi finančnega vidika;
* zaradi nepravilnosti in pomanjkljivosti so potrebne nekatere spremembe ZPDZC-1;
* organizirati več izobraževanj o delu in zaposlovanju na črno s konkretnimi primeri praktičnih rešitev med organi nadzora;
* skupna usposabljanja različnih deležnikov, ki bi pripomogla k jasnejši vlogi in skupni učinkovitosti dela na tem področju.

**PREDLOG SKLEPA VLADE REPUBLIKE SLOVENIJE**

Komisija Vlade Republike Slovenije za odkrivanje in preprečevanje dela in zaposlovanja na črno predlaga Vladi Republike Slovenije, naj sprejme naslednji

**SKLEP**:

Vlada Republike Slovenije se je seznanila s poročilom Komisije Vlade Republike Slovenije za odkrivanje in preprečevanje dela in zaposlovanja na črno, v katerem je komisija predstavila dejavnosti in učinke preprečevanja dela in zaposlovanja na črno v letu 2017.

**PRILOGA**

**Obvestilo za Evropsko komisijo na podlagi 20. člena Zakona o preprečevanju dela in zaposlovanja na črno in 14. člena Direktive 2009/52/ES z dne 18. junija 2009 o minimalnih standardih glede sankcij in ukrepov zoper delodajalce nezakonito prebivajočih državljanov tretjih držav (UL L št. 168 z dne 30. 6. 2009, str. 24)**

Zakon o preprečevanju dela in zaposlovanja na črno (Uradni list RS, št. [32/14](http://www.uradni-list.si/1/objava.jsp?sop=2014-01-1320) in [47/15](http://www.uradni-list.si/1/objava.jsp?sop=2015-01-1930) – ZZSDT; v nadaljevanju: ZPDZC-1) v 20. členu določa, da mora Komisija Vlade Republike Slovenije za odkrivanje in preprečevanje dela in zaposlovanja na črno vsako leto opredeliti dejavnosti, za katere ocenjuje, da se v njih državljani tretjih držav v večji meri nezakonito zaposlujejo, in pripraviti načrt inšpekcijskih pregledov. Vsako koledarsko leto mora pripraviti tudi poročilo o opravljenih inšpekcijskih pregledih in Evropsko komisijo obvestiti o ugotovitvah teh pregledov do konca junija naslednjega leta za preteklo koledarsko leto.

V skladu z 2. členom Direktive 2009/52/ES z dne 18. junija 2009 o minimalnih standardih glede sankcij in ukrepov zoper delodajalce nezakonito prebivajočih državljanov tretjih držav (UL L št. 168 z dne 30. 6. 2009, str. 24; v nadaljevanju: direktiva) »nezakonita zaposlitev« pomeni zaposlitev nezakonito prebivajočega državljana tretje države; »nezakonito prebivajoči državljan tretje države« pomeni državljana tretje države, ki je prisoten na ozemlju države članice in ne izpolnjuje ali ne izpolnjuje več pogojev za prebivanje v tej državi članici.

Direktivo delno prenaša ZPDZC-1, in sicer v delu, ki se nanaša na zaposlovanje na črno.

ZPDZC-1 v 4. točki prvega odstavka 2. člena opredeljuje nezakonito zaposlitev kot zaposlitev državljana tretje države, ki nezakonito prebiva v Republiki Sloveniji. Nezakonito prebivanje je prebivanje državljana tretje države, ki v Republiki Sloveniji ne prebiva v skladu z določbami zakona, ki ureja vstop, prebivanje in odstranitev tujcev, ali zakona, ki ureja mednarodno zaščito (5. točka prvega odstavka 2. člena ZPDZC-1).

Pri pripravi obvestila za Evropsko komisijo na podlagi 20. člena ZPDZC-1 in 14. člena Direktive 2009/52/ES z dne 18. junija 2009 o minimalnih standardih glede sankcij in ukrepov zoper delodajalce nezakonito prebivajočih državljanov tretjih držav (UL L št. 168 z dne 30. 6. 2009, str. 24) je bilo poročanje prilagojeno obrazcem, ki jih je poslala Evropska komisija, in upoštevan dopis Generalnega direktorata Evropske komisije za notranje zadeve glede izpolnitve zahtev po poročanju v skladu s 14. členom direktive.

**Inspection report - Template**

**Articles 14 & 16§2 of the Employers’ Sanctions Directive (2009/52/EC)**


**RISK ASSESSMENT**

**List of sectors identified to be at greater risk to illegal employment**

Pristojnost nadzora nad zaposlovanjem na črno je bila z 18. 8. 2014, z začetkom veljavnosti Zakona o preprečevanju dela in zaposlovanja na črno (v nadaljevanju: ZPDZC-1), v celoti prenesena na Finančno upravo RS. V skladu s šesto alinejo prvega odstavka 5. člena ZPDZC-1 je prepovedano zaposlovanje na črno, za kar velja, če delodajalec nezakoniti zaposli državljana tretje države.

Nadzori nad nezakonitim zaposlovanjem državljanov tretjih držav se opravljajo v okviru nadzorov nad zaposlovanjem na črno.

V letu 2017 je kot tvegana dejavnost, pri kateri so ugotavljali nezakonito zaposlovanje državljanov tretjih držav, izpostavljena dejavnost gradbeništva (F), v kateri so bile ugotovljene tovrstne kršitve pri 21 delodajalcih. Dejavnosti, v katerih je bilo ugotovljenih do sedem kršitev prepovedi nedovoljenega zaposlovanja državljanov tretjih držav, so naslednje: promet in skladiščenje (H), predelovalne dejavnosti (C) in gostinstvo (I).



**Criteria upon which these risk sectors were identified**

Nadzori nad nezakonitim zaposlovanjem državljanov tretjih držav se opravljajo v okviru nadzorov nad zaposlovanjem na črno.

Merila, na podlagi katerih Finančna uprava RS izvaja nadzore, so določena na podlagi analize tveganja, naključnega izbora, prejetih prijav in drugih pobud. Sistemski nadzor nad zavezanci se zagotavlja na podlagi letnega načrta, ki se pripravi z analizo tveganja. Določen del letnega načrta temelji tudi na naključnem izboru.

Finančna uprava RS je v drugi polovici leta 2016 ustanovila delovne skupine za različna področja dela, ena izmed njih je tudi delovna skupina za nadzor na področju sive ekonomije. Ena izmed nalog delovne skupine je ciljno usmerjanje nadzorov na področju dela in zaposlovanja na črno, v okviru katerih se nadzirajo tudi državljani tretjih držav, ki delajo v Sloveniji.

Preteklo leto je bilo prelomno za izvajanje nadzorne funkcije finančne uprave, saj smo na tem področju začeli uporabljati centralno in enovito orodje za podporo analizi tveganja, ki se postopoma uvaja tudi na področju nadzora nad delom in zaposlovanjem na črno, kljub dejstvu, da gre za področje, na katerem običajno ne razpolagamo s podatki o zaposlenih na črno (ni prijave v socialno zavarovanje, ni pogodb itd.). Z uporabo kazalnikov tveganj hitreje zaznamo tveganje na podlagi razpoložljivih podatkov, ki jih upravlja finančna uprava, hkrati pa enostavneje, centalizirano in učinkoviteje distribuiramo primere za nadzor izvajalcem nadzora.


Vsako leto se sledi cilju, da se nadzor nad nezakonitim zaposlovanjem izvaja s preventivnimi in represivnimi ukrepi v tveganih dejavnostih in na podlagi predhodno opravljene analize tveganj in priprave strategij, na podlagi katerih so izbrani primeri za nadzor, ter posledično z izvedbo postopkov kaznovanja. Nadzori so tudi ciljno usmerjeni na tvegana področja, opravljeni pa so tudi na podlagi prijav in skupnih akcij različnih nadzornih organov.

Za leto 2018 je načrtovanih skupno več kot 9000 nadzorov nad delom in zaposlovanjem na črno po ZPDZC-1, v okviru katerih je mogoče odkriti tudi sum nezakonitega zaposlovanja. Nadzori po ZPDZC-1 bodo usmerjeni v dejavnosti, ki so zaznane kot tvegane. Pri tem je treba navesti gradbeništvo, gostinstvo, prevoz potnikov v mednarodnem cestnem prometu, dejavnost taksistov, trgovino, pekarstvo, različne servisne in storitvene dejavnosti ipd.

Nadzori se bodo opravljali tudi na podlagi ciljno usmerjenih nadzorov po vnaprej določeni strategiji, na podlagi katerih bodo z analizo tveganja določeni zavezanci za nadzor.

Praksa je pokazala, da se v tveganih dejavnostih nezakonito zaposlovanje tujcev velikokrat pojavlja v času izven rednega delovnega časa. Posebnost delovnega časa mobilnih oddelkov kot nadzornikov, ki zagotavljajo stalno prisotnost na terenu, omogočata opravljanje nadzora in odkrivanje kršitev v času, ko je dela oziroma zaposlovanja na črno največ.

**STATE OF INSPECTIONS**

****


**RESULTS - SANCTIONING**


Finančna uprava RS je v letu 2017 opravila skupno 8.782 nadzorov nad delom in zaposlovanjem na črno po ZPDZC-1, od tega se je na področje zaposlovanja na črno nanašalo 6.499 nadzorov. V nadzorih so bile ugotovljene kršitve prepovedi nezakonite zaposlitve državljanov iz tretjih držav pri 50 delodajalcih. Nepravilnosti so bile ugotovljene pri zavezancih, ki opravljajo dejavnost gradbeništva (21), prometa in skladiščenja (7), gostinstva (5) in predelovalne dejavnosti (6). Najpogosteje so se nepravilnosti nanašale na državljane tretjih držav iz Bosne in Hercegovine (BIH), Srbije in Makedonije.

**Sankcioniranje:**

V letu 2017 je bilo v zvezi s sankcioniranjem zaposlovanja na črno zaradi nezakonito zaposlenih državljanov tretjih držav zoper posamezne kršitelje – pravne subjekte zaradi kršitve določbe šeste alineje prvega odstavka 5. člena ZPDZC-1 uvedenih 64 prekrškovnih postopkov, od tega je bilo po stanju na dan 31. 12. 2017 zaključenih 61 prekrškovnih postopkov, 3 prekrškovni postopki pa so še potekali. V letu 2017 je bilo v prekrškovnih postopkih zaradi kršitev prepovedi nezakonitega zaposlovanja državljanov tretjih držav sankcioniranih 60 delodajalcev, v 1 primeru pa je bil postopek o prekršku ustavljen. V prekrškovnih postopkih je bilo kršiteljem delodajalcem izdanih 58 prekrškovnih odločb in 2 plačilna naloga. Skupni znesek izrečenih glob za obravnavani prekršek po šesti alineji prvega odstavka 23. člena ZPDZC-1 je znašal 335.000 evrov, izrečeni so bili 3 opomini.

Skupno število sankcioniranih kršiteljev (delodajalci, odgovorne osebe in posamezniki – delavci) v prekrškovnih postopkih zaradi kršitve prepovedi nezakonite zaposlitve državljanov tretjih držav je bilo 104.

****

****

In the Republic of Slovenia illegal employment is criminal offence - Article 199 of The Criminal Code (Official gazette of the Republic of Slovenia, no. 50/12 – officially consolidated text, 6/16 – popr., 54/15, 38/16 and 27/17).

In 2017 criminal offence Illegal employment was slightly amended; amended text is in bold.

Illegal employment

Article 199

(1) Whoever employs two or more workers contrary to the legislation and does not register them for the appropriate insurance, or **employs two or more** aliens or stateless persons that do not have a work permit, shall be punished by a fine or by imprisonment of up to one year.

(2) Whoever continuously or persistently employs or employs a significant number of persons that are not citizens of the European Union Member State and illegally stay on the territory of the Republic of Slovenia shall be punished by imprisonment of up to two years.

(3) If the offence determined in the first or the second paragraph of this Article is done by the employment of workers not being qualified to perform labour requiring special authorisation or having a right to interfere in the physical or physical integrity of a person or the labour is performed under particularly exploitative working conditions or by exploiting a victim of trafficking in human beings or employment of a minor, the perpetrator shall be punished by imprisonment of up to three years.



\* All final decisions imposing criminal sanctions in 2015 were suspended sentences.

\*\* In 2016 all prison sentences were suspended sentences (eight), only fine as sentence (one) was non-suspended.

In 2016 also one legal person was convicted of illegal employment (data regarding sentence not availible).

**Other measures (Article 7)**

V postopkih nadzora, kjer ugotovimo nezakonito zaposlovanje tujcev, Finančna uprava RS izvaja naslednje ukrepe:

* če državljan tretje države nezakonito prebiva v RS, o tem takoj obvesti policijo;
* z odločbo o prepovedi opravljanja dela nezakonito zaposlenemu državljanu prepove opravljanje dela;
* preveri izpolnitve zakonskih obveznosti s strani delodajalca. Delodajalec je po zakonu namreč dolžan državljanu tretje države plačati vse morebitne neporavnane obveznosti za opravljeno delo najmanj v višini bruto minimalne plače za vsak mesec opravljenega dela in tudi vse stroške pošiljanja neporavnanih plačil v državo, kamor se je državljan tretje države vrnil ali je bil vrnjen. Delodajalec je dolžan poravnati obveznosti v 15 dneh po ugotovitvah nadzora in v 8 dneh od poteka roka za plačilu nadzornemu organu o tem predložiti dokazilo;
* uvedba prekrškovnega postopka s sankcioniranjem (delodajalca in odgovorno osebo delodajalca).

Pri nadzorih lahko Finančna uprava RS uporabi tudi ukrep po 37. členu Zakona o finančni upravi (v nadaljevanju: ZFU), in sicer prepoved opravljanja dejavnosti in zapečatenje poslovnih prostorov, dokumentacije in drugih predmetov. Prepoved opravljanja dejavnosti je eden strožjih ukrepov, ki se uporabi le, ko je to nujno potrebno zaradi preprečitve nadaljnjih kršitev, zavarovanja dokazov ali odprave nepravilnosti.

Za nezakonito zaposlovanje so poleg delodajalca, ki je nezakonito zaposlil državljana tretje države, odgovorni tudi glavni izvajalec ali vsi vmesni izvajalci, če so vedeli, da je državljan tretje države predložil ponarejeno dokazilo o zakonitem prebivanju v RS ali če za državljana tretje države ni bila opravljena prijava dela v skladu z zakonom.

V skladu z zakonom je Finančna uprava RS dolžna obveščati Ministrstvo za javno upravo (v nadaljevanju: MJU) o imenih delodajalcev, pri katerih je bil s pravnomočno odločbo ugotovljen prekršek nezakonitega zaposlovanja državljanov tretje države.


V letu 2017 je Finančna uprava RS MJU sporočila podatke o 30 delodajalcih, pri katerih je bilo pravnomočno ugotovljeno nezakonito zaposlovanje tujcev. Podatki kažejo, da se število takšnih delodajalcev vsako leto povečuje.

Gre za seznam delodajalcev z negativno referenco, ki se zaradi storjenega prekrška za pet let od pravnomočnosti odločbe izločijo iz postopkov javnega naročanja ali izgubijo pravico do javnih sredstev, vključno s sredstvi Evropske unije, oziroma se jim ta omeji.

FURS je dolžan na zahtevo Zavoda RS za zaposlovanje poslati podatke o pravnomočnih sodbah, sklepih ali odločbah o prekrških, izdanih delodajalcem, njihovim odgovornim osebam, pravnim ali fizičnim osebam, registriranim za opravljanje dejavnosti, in tujcem, na podlagi katerih so določene prepovedi zaposlovanja in dela tujcev po Zakonu o zaposlovanju in delu tujcev.

Ko inšpektor v nadzoru ugotovi, da državljan tretje države nezakonito prebiva v RS, o tem takoj obvesti policijo, ki izvaja nadaljnje postopke nadzora nad nelegalnim zaposlovanjem teh državljanov v skladu z Zakonom o tujcih.

V postopku nadzora inšpektor z odločbo o prepovedi opravljanja dela nezakonito zaposlenemu državljanu prepove opravljanje dela.

****

1. Uradni list RS, št. 27/17. [↑](#footnote-ref-1)
2. Uradni list RS, št. 50/12 – uradno prečiščeno besedilo, 6/16 – popr., 54/15, 38/16 in 27/17. [↑](#footnote-ref-2)